
סדר היום: הצעת חוק הליכי חקירה והעדה (התאמה לאנשים עם מוגבלות שכלית או נפשית), 
                   התשס"ד-2004 - הכנה לקריאה שנייה ושלישית - דיון. 



נכחו:

	נעמה לרנר -  ארגון בזכות (המרכז לזכויות אדם של אנשים עם מוגבלויות)
	נטע דגן      - ארגון בזכות (המרכז לזכויות אדם של אנשים עם מוגבלויות)
	אורן גנור   - ארגון בזכות (המרכז לזכויות אדם של אנשים עם מוגבלויות)
	אפרת ריטר	- מל"מ (מתמודדים למען מתמודדים)
	עו"ד ענבל רובנשטיין – הסנגוריה הציבורית הארצית
	מרים דביר	- עמותת עוצמה - פורום ארצי של משפחות נפגעי נפש


יועצת משפטית:       אפרת רוזן

מנהלת הוועדה:        דורית ואג

קצרנית:                    תמר פוליבוי


הצעת חוק הליכי חקירה והעדה (התאמה לאנשים עם מוגבלות שכלית או נפשית), התשס"ד-2004 - הכנה לקריאה שנייה ושלישית - דיון


היו"ר מיכאל איתן:

	אני פותח את הישיבה. איפה אנחנו נמצאים?

אפרת רוזן:

	אנחנו סיימנו לעבור על סעיפי הצעת החוק. נשארו לנו כמה נושאים פתוחים והנושא התקציבי. מכיוון שאני לא רואה פה כרגע את נציג אגף תקציבים, אני מציעה שנתחיל בנושאים שנשארו פתוחים. בעמוד 4 בהצעת החוק, סעיף 3 מדבר על חקירה של אדם עם מוגבלות שכלית. אנחנו בדיונים בוועדה הוספנו מנגנון של ערר לבית משפט באותו מקרה, שאדם עם מוגבלות שכלית טוען שהוא צריך להיחקר על-ידי חוקר מיוחד. 

היו"ר מיכאל איתן:

	הוא או אפוטרופוס. 

אפרת רוזן:

	נכון. אז יש לו אפשרות להגיש ערר תוך 24 שעות. גם מהפרוטוקול עלה, שהתכוונו שהדבר לא יעכב את חקירת האדם. אנחנו מציעים אולי להוסיף איזושהי פסקה שתבהיר, שאין בפנייה לבית משפט כדי להוות עילה לעיכוב חקירתו של אדם, כאמור, באותו סעיף קטן, שנעשית שלא בידי חוקר מיוחד. 

היו"ר מיכאל איתן:

	זה ברור. 

אפרת רוזן:

	כדי שלא יהיו טענות אחר כך, אנחנו נוסיף את זה. סעיף 5 מדבר על הודעה על חקירה של אדם על מוגבלות שכלית. לקחנו את הסעיף בהתאמה מחוק הגנת ילדים, שמדברים על יידוע על חקירה של ילד בידי חוקר מיוחד. מכיוון שעדיין לא עברנו על זה, אני אקרא את הסעיף:

	"(א) בסעיף זה, "בן משפחה" – הורה, הורה של הורה, בן זוגו של כל אחד מאלה, אף אם 
  	אינו נשוי לו, אח או אחות, לרבות אח או אחות חורגים, וצאציהם של כל אחד מאלה, דוד 
או דודה וצאציהם, גיס או גיסה".

בעקבות ההערה שהעירו פה, אנחנו גם נוסיף את האפוטרופוס, כיוון שהוא לא מופיע בהגדרה של בן משפחה. אם בן המשפחה שהוא הפוגע, לא הזכרנו את האפוטרופוס. אנחנו נוסיף את זה בהתאמה. 

"(ב) אדם עם מוגבלות שכלית שמונה לו אפוטרופוס ויש לחקרו בידי חוקר מיוחד כאמור בסעיף 3 (בסעיף זה – אדם עם מוגבלות שכלית), ייחקר בידיעת אפוטרופוסו".

"(ג) על אף הוראות סעיף קטן (ב), מותר לחקור אדם עם מוגבלות שכלית כאמור באותו סעיף קטן, אף ללא ידיעת אפוטרופוסו, אם מתקיים אחד מאלה:

(1) האדם עם המוגבלות השכלית ביקש כי לא תימסר לאפוטרופוסו הודעה על 
חקירתו; אולם רשאי הממונה על החקירה, לאחר שהתייעץ בחוקר המיוחד, להורות, על אף בקשת האדם עם המוגבלות השכלית, כי תימסר הודעה לאפוטרופוסו, אם סבר כי טובתו מחייבת זאת;
(2) לדעת הממונה על החקירה, לאחר שהתייעץ בחוקר המיוחד, חקירת האדם עם המוגבלות השכלית בידיעת אפוטרופוסו תעכב את חקירת העבירה, בשל קושי להודיע לאפוטרופוס במאמץ סביר, ויש יסוד סביר להניח שהעיכוב יסכל את חקירת העבירה או יסכל מניעה של פשע; ואולם בכפוף להוראות סעיף זה, הודעה על החקירה תימסר לאפוטרופסו של האדם עם המוגבלות השכלית מוקדם ככל האפשר;

לגבי פסקת משנה (2), היתה פה הערה של המשרד לביטחון פנים - שהיא נכונה - שיש להתאים את העילות שבהן יש חשש לסעיף קודם לגבי הזמן בו אדם ייחקר על-ידי חוקר מיוחד. ידובר על כך שיש יסוד סביר להניח שהעיכוב יסכל את החקירה, יגרום לשיבושה, לסיכון חיי אדם או שלומו של אדם, יאפשר מעצרם של חשודים נוספים או לשם גילוי ראיה. זה קצת יותר רחב מפשע. 

דבורה הורוביץ:

	זה כתוב עכשיו?

אפרת רוזן:

	 לא, זה לא כתוב. אנחנו מדברים על אותן נסיבות שקבועות בסעיף 4 – חקירה דחופה של אדם עם מוגבלות שכלית. מדובר על מניעת סיכול החקירה או שיבושה, סיכון לחיי אדם או לשלומו, לאפשר את מעצרם של חשודים נוספים או לשם גילוי ראיה. 

קרן גלאון-לחנו:

	 וגם מניעה של פשע. 

אפרת רוזן:

	ומניעה של פשע. 

	"(3) לדעת הממונה על החקירה, לאחר שהתייעץ בחוקר המיוחד, נכון לעשות כן על יסוד 
אחד מאלה:

(1) טעמים של טובת האדם עם המוגבלות השכלית או טעמים של טובת החקירה, 
שאין בהם פגיעה בטובת האדם כאמור, בשל היות החשוד בביצוע העבירה בן משפחתו של האדם עם המוגבלות השכלית או בן משפחתו של אפוטרופסו;

(2) חשש לפגיעה בשלומו הגופני או הנפשי של האדם עם המוגבלות השכלית.

(ד) חדל להתקיים הטעם שהצדיק חקירת אדם עם מוגבלות שכלית ללא ידיעת אפוטרופוסו כאמור בסעיף קטן (ג), יודיע החוקר המיוחד על חקירת העבירה לאפוטרופוס אם אין מניעה אחרת להודיע עליה לפי סעיף זה.

(ה) הוראות סעיף זה יחולו גם על זימון אדם עם מוגבלות שכלית לתחנת המשטרה לפי סעיף 68(א) בחוק סדר הדין הפלילי (סמכויות אכיפה – מעצרים), התשנ"ו-1996".

קרן גלאון-לחנו:

	 אנחנו מציעים להוריד את הסעיף הזה. 


נורית זיו:

	לא הבנו כל כך את סעיף (ה). 

אפרת רוזן:

	 מדובר על העיכוב, וזה נמצא בחוק הגנת ילדים. 

נורית זיו:

	זה לא אומר ששם שמו לב לכל. החוק הזה מדבר על חקירה והעדה, ועל כך שגם כשמעכבים יש להודיע. תכניסו את זה לחוקים של מעצרים, זה בכלל לא קשור לכאן. לא נאמר פה שכאשר הוא נעצר, אנחנו מודיעים. כשאדם נחקר, אנחנו מודיעים. אז אם יש איזו מחויבות להודיע לאפוטרופוס על מעצר או עיכוב, זה בכלל לא בחוק הזה. כנ"ל לגבי הגנת ילדים. זה לא המקום כאן, כי אפילו לא טענת מעצר. 

היו"ר מיכאל איתן:

	איפה זה בהגנת ילדים?

נורית זיו:

	 גם פה, אבל אלה לא אותן נסיבות וזאת בכלל לא אותה מטריה. 

אפרת רוזן:

	 אני מסכימה. 

היו"ר מיכאל איתן:

	זה מקרה גבולי, אפשר לראות את זה כך ואפשר לראות את זה כך, כי פה מדובר על חקירה, אבל אפשר להזמין אדם לחקירה, לא?

אפרת רוזן:

	 חקירה זה מכוסה. 

היו"ר מיכאל איתן:

	כתוב פה "זימון אדם". אם אני מזמן אדם לחקירה, אני מכניס את זה לפה. 

קרן גלאון-לחנו:

	סעיף 5 קובע, שאדם עם מוגבלות ייחקר בידיעת אפוטרופוסו, וזה נותן לי מענה לכל.

היו"ר מיכאל איתן:

	לא נכון. 

קרן גלאון-לחנו:

	בלי הגבלה. 


היו"ר מיכאל איתן:

	אם אני שולח הזמנה, מזמן בדרך של עיכוב, או אומר לאדם שיבוא אתי עכשיו כי אני רוצה לחקור אותו, ההוראות של כל הסעיף הזה יחולו גם על הקטע הזה. 

קרן גלאון-לחנו:

	זה כלול כשקובעים שהוא ייחקר בידיעת אפוטרופוסו. אז הכל כלול, זה מיותר.

היו"ר מיכאל איתן:

	אני לא בטוח שהחקירה כלולה בתוך העניין של זימון. 

נורית זיו:

	אנחנו מראש נתייעץ עם החוקר המיוחד על עצם הזימון? אני לא כל כך מבינה. אנחנו אמורים להתייעץ עם החוקר המיוחד על הזימון?

אפרת רוזן:

	אני חושבת שהרעיון הוא פה לגבי ההודעה על עצם החקירה. 

נורית זיו:

	הקצין צריך להתייעץ עם החוקר המיוחד - - - 

היו"ר מיכאל איתן:

	הרי זה יובא מחוק הגנת ילדים, אז בואו נחזור לשם לרגע. עד כמה שאני זוכר, גם שם כשקוראים לילד לחקירה, גם הזימון שלו כפוף למגבלות שקיימות כאן. אתה לא יכול לזמן ילד ללא ידיעת הורים, אלא אם מופיעים כל הדברים שכתובים כאן. האם אני טועה?

דפנה בינוולד:

	אתה צודק במאה אחוז. 

היו"ר מיכאל איתן:

	אם כך, נאמר אותו דבר לגבי אדם מוגבל. 

נורית זיו:

	לפני ההזמנה יהיה קשר עם החוקר המיוחד כדי להתייעץ אם להודיע או לא להודיע?	

היו"ר מיכאל איתן:

	הכלל הוא שצריך להודיע, אז אין בירוקרטיה, אתם חייבים להודיע לאפוטרופוס. אם אתם מזמינים אדם עם מוגבלות, האפוטרופוס חייב לדעת שאתם מזמינים אותו. אבל אם יש סיבות המנויות פה, שאתם רוצים הקלה, הזמנתו בלי שהאפוטרופוס יידע, תפעלו על פי מה שכתוב כאן. 

קרן גלאון-לחנו:

	 בניגוד לילדים, כשאנחנו יודעים שמדובר בילדים, פה מדובר במצב אחר. 

אפרת רוזן:

	 זה יחול רק כשמדובר באדם עם מוגבלות שכלית, שמזמינים אותו מראש לחוקר המיוחד. זה יחול רק במקרים האלה. 

נורית זיו:

	 לכן ההקבלה הטוטלית היא בעייתית, כי לא תמיד יודעים. 

קרן גלאון-לחנו:

	 נכון, ולכן הסעיף פה לא מתאים, כי מה שהצעתם בתחילת הסעיף, שכאשר אעביר אותו לחוקר מיוחד יודיעו לאפוטרופוס, נכון, שכן כשהוא מגיע אלינו אנחנו עוד לא יודעים את זה. הסעיף הזה מתאים לילדים בלבד. 

היו"ר מיכאל איתן:

	לא תמיד את יודעת, יש פעמים שאת יודעת. 

אפרת רוזן:

	 ורק כשאת יודעת, זה יחול. 

קרן גלאון-לחנו:

	 לכן אני אומרת שזה מתאים לילד, אבל זה מיותר פה. 

נורית זיו:

	לעשות התאמה אחד לאחד זה בעייתי פה. 

אפרת רוזן:

	 אני אומרת שסעיף (ה) לזימון יחול רק כשאתם יודעים מראש שמדובר על אדם עם מוגבלות שכלית. 

נורית זיו:

	אבל זה לא כתוב. 

אפרת רוזן:

	כל הסעיף חל רק על חקירה בידי חוקר מיוחד. 

נורית זיו:

	היה הגיון בזה כאשר אנחנו שולחים ויודעים שהוא מוגבל. 

אפרת רוזן:

	אפשר להוסיף ולהבהיר את זה. 


קרן גלאון-לחנו:

	 או להבהיר או להוריד, לשיקולכם. אם לא מספיק לך מה שכתוב בהתחלה, צריך להבהיר.  

אפרת רוזן:

	אפשר להגיד שהוראות סעיף זה יחולו על זימון אדם עם מוגבלות שכלית, כאמור בסעיף. 

לבנת משיח:

	זה עדיין לא פותר - - -

היו"ר מיכאל איתן:

	יש מצב שהם יודעים שאדם סובל ממוגבלות שכלית ואז הם צריכים להודיע, אבל אם הם לא יודעים, אני לא יכול לחייב אותם. 

דפנה בינוולד:

	בדיוק, אז זה צריך להיות ברור. 

היו"ר מיכאל איתן:

	מצד שני, אני לא בעד לוותר על זה לגמרי. 

אפרת רוזן:

	 אפשר להבהיר שזה יהיה, כאשר יש ידיעה שהוא אדם עם מוגבלות שכלית. 
	
נורית זיו:

	כאשר יש ידיעה מראש, זה ברור ואין על מה לדבר. 

קריאה:

	לא מראש, באותו רגע. 

היו"ר מיכאל איתן:

	יש לפעמים צורכי חקירה, שאתם יודעים אותם כתוצאה מעדויות של אנשים אחרים. 

אפרת רוזן:

	במקום "לתחנת המשטרה", אפשר לומר "לחקירה בידי חוקר מיוחד".

נורית זיו:

	יש מוגבלות - - -

היו"ר מיכאל איתן:

	אבל יש מקרים אחרים. 


אפרת רוזן:

	נגיד שבמקום זימון לתחנת המשטרה, יהיה זימון לחקירה בידי חוקר מיוחד, כאמור בסעיף. 

נורית זיו:

	 תנסחו את זה באופן ברור. 

קריאה:

	אנחנו מבקשים שתבחנו עוד פעם את השאלה האם זה בכלל נדרש. 

אפרת רוזן:

	 אנחנו נבהיר שזה לחקירה בידי חוקר מיוחד. 

לבנת משיח:

	זאת הצטברות של שתי ידיעות: גם כאשר מדובר באדם מוגבל וגם כאשר מדובר באדם שיש לו אפוטרופוס. 

קריאה:

	צריך להכפיף את זה לכל ההתחלה של הסעיף ולכל התנאים שנקבעו. 

אטקה קליינמן:

	אני רוצה להתייחס לסעיף הזה, לסיטואציה שבה האדם עם המוגבלות מבקש שלא תימסר הודעה לאפוטרופוס שלו על עצם החקירה. אם למישהו כבר מינו אפוטרופוס, זה אומר שבית המשפט התרשם שהוא לא יכול לדאוג לענייניו בצורה טובה. אני חושבת שאם הוא מבקש שלא יודיעו, לא תמיד הוא עושה את זה משיקולים ענייניים. אנחנו כן היינו רוצים שיידעו את האפוטרופוס, אלא אם כן יש ממילא סייגים שבהם החוקר סבור שזה יפגע בחקירה או שיש טעמים נכונים וטובים. 

היו"ר מיכאל איתן:

	את נוקטת פה עמדה הפוכה, את לא מייצגת את האדם, אלא את מייצגת את האפוטרופוסים. 

אטקה קליינמן:

	לדעתי, אני דווקא כן מייצגת את האדם. לעתים הוא מבקש לא להודיע, כי הוא מתבייש במשהו או שהוא חושש. 

היו"ר מיכאל איתן:

	בושה של אדם זה לא דבר חשוב? לא צריך להגן עליו?

אטקה קליינמן:

	 בהחלט, אבל אני יוצאת מנקודת הנחה שהאפוטרופוס מקביל להורה, ואתה כהורה רוצה לדעת האם הבן שלך הסתבך. 

היו"ר מיכאל איתן:

	היינו בדיון הזה על ילדים והורים, והגענו למסקנה שהדרך הטובה ביותר היא לכבד את רצון הילד, בכפוף לכך שלפעמים הוא לא יודע מה טובתו. גם הילד לא יודע מה טובתו. לכן קבענו את ההתייעצות. אני חושב שזה המנגנון הכי טוב שיכול להיות. 

אטקה קליינמן:

	אני חושבת שבית המשפט השתכנע שאותו אדם לא יודע ממש לדאוג לענייניו, ולכן מינה לו אפוטרופוס. 

רינת וייגלר:

	הוא לא שלל ממנו את הכשירות שלו. 

אטקה קליינמן:

	הוא מינה לו את האפוטרופוס.

רינת וייגלר:

	זאת לא שלילת כשירות. 

אטקה קליינמן:

	 אבל שיקול הדעת שלו נפגע, ולכן האפוטרופוס צריך לדעת. 

רינת וייגלר:

	אז מה ההבדל בין זה לבין קטין?

היו"ר מיכאל איתן:

	אבל יש כאן מצב של ניגודי אינטרסים לפעמים. יש גם מצבים שאת מקשה עליו בכך שהאפוטרופוס יודע. אולי מדובר בחברה או בחבר של האפוטרופוס, וכאן יש תלונה נגדו. 

אטקה קליינמן:

	זה מופיע לך בסייגים נוספים, שאתה שולל אותם. אם יש חשש שהאפוטרופוס מעורב בעבירה או שיש בעיה עם האפוטרופוס, מלכתחילה לא מודיעים לו. אבל אם אותו אדם עשה משהו שהאפוטרופוס אסר עליו ולכן הוא חושש מהתגובה של האפוטרופוס ומבקש לא ליידע אותו, עדיין אנחנו רוצים שהאפוטרופוס יידע על כך.

היו"ר מיכאל איתן:

	אבל לאדם יש רצון שלו, גם אם הוא אדם מוגבל. 

אטקה קליינמן:

	 בוודאי שיש לו, אנחנו מאוד מכבדים את זה. 


היו"ר מיכאל איתן:

	כשהוא מבקש לא להגיד, זה תמרור אדום, למה הוא בוחר בעמדה הזאת? היא נובעת ממשהו. לכן אנחנו אומרים שבמקרה כזה לא המשטרה תחליט מייד, אלא תהיה התייעצות. 

אטקה קליינמן:

	תהיה התייעצות, אבל הנטייה היא להסכים. 

רינת וייגלר:

	טובתו מחייבת. 

היו"ר מיכאל איתן:

	הנטייה יוצאת מנקודת ההנחה הראשונית, שאנחנו רוצים לתת גם לאדם עם מוגבלות שיקול דעת לגבי עצמו. חלק מהפיגור שלו נובע מקשיי תקשורת, ואם אנחנו נתקשר יותר טוב אתו, כן נוכל לדעת מה הרצון שלו ומה טוב לו כפי שהוא מבין, ונתחשב בזה. זה ביטוי קלאסי של העיקרון הזה. אנחנו אומרים שאנשים יקדישו לזה תשומת לב ויתייעצו לגבי העניין הזה. אם הם יגיעו למסקנה שלמרות מה שהוא אומר, צריך להודיע, הם יודיעו, אבל האמירה דווקא מבטאת את מה שהחוק הזה רוצה. 

אטקה קליינמן:

	בוודאי, לתת את המנדט לאותו אדם. 

היו"ר מיכאל איתן:

	להתחשב ברצונו של האדם, ואת אומרת שמה שהוא אומר זה לא רלוונטי. 

אטקה קליינמן:

	אני לא אומרת שזה לא רלוונטי, אלא אני אומרת שבתור אפוטרופוס, הוא חייב לדעת, כי הוא אחראי עליו. 

היו"ר מיכאל איתן:

	זה לא חופש אבסולוטי. אנחנו מכבדים את רצונו של אדם מבוגר במאה אחוז. לגבי אדם עם מוגבלות, אנחנו מתחילים מנקודת מוצא שאנחנו מכבדים את רצונו, אבל אנחנו עושים את זה בכפוף לבדיקה, אם אנחנו רואים שיש איזושהי בעיה שעלולה להפריע לו. זאת נראית לי גישה יותר נכונה. 

אפרת רוזן:

	 אנחנו עוברים לעמוד 8, שם יש סעיפים של חקירה של אדם עם מוגבלות נפשית. במהלך הדיונים בוועדה אנחנו דילגנו על סעיפים 16 ו-17, כיוון שאמרנו שאנחנו גם נרצה לשמוע על תחולת החוק בכלל בהיבט של חקירת אנשים עם מוגבלות נפשית. אפשר להתחיל בקריאת הסעיפים ואז לשמוע מומחים בתחום בריאות הנפש. 

	סעיף 16 - ליווי בחקירה של אדם עם מוגבלות נפשית:

	הוראות סעיף 8 - שמדברות על הזכות של אדם למלווה בחקירה - יחולו גם לגבי חקירת 
אדם עם מוגבלות נפשית, שדבר מוגבלותו הובא לידיעת חוקר משטרה; אולם לא תיאסר 
נוכחות המלווה בחקירה כאמור בסעיף 8(א), אלא באישור הקצין הממונה על החקירה.

	סעיף 17 – תיעוד חקירת אדם עם מוגבלות נפשית:

	"(א) חוקר משטרה יתעד חקירת אדם עם מוגבלות נפשית, שדבר מוגבלותו הובא לידיעת 
חוקר המשטרה. 

(ב) הוראות סעיף 10(א) עד (ד) יחולו לגבי התיעוד, בשינויים המחויבים, והוראות סעיף 11 
יחולו על קלטת החקירה ועל התמליל; ואולם להכנת התמליל במקרים האמורים בסעיף 10
(ד) תהיה אחראית היחידה החוקרת. 


(ג)הנשיאה בעלויות הכנת התמליל כאמור בסעיף קטן (ב) תהיה בהתאם להחלטת השר 
לביטחון הפנים יחד עם שר המשפטים".

אנחנו הוספנו פה עוד הערה לגבי סעיף 17, שמדברת על דרכי התיעוד: תיעוד חזותי, תיעוד קולי ותיעוד בכתב. 

היו"ר מיכאל איתן:

	מה זאת אומרת ש"הנשיאה בעלויות הכנת התמליל כאמור בסעיף קטן (ב) תהיה בהתאם להחלטת השר לביטחון הפנים יחד עם שר המשפטים"? ואם הם יחליטו שיושב ראש ועדת החוקה, חוק ומשפט יישא בעלויות?

לבנת משיח:

	 זה יפתור לנו הרבה בעיות...

קריאה:

	זה לא באישור ועדת החוקה, חוק ומשפט. 

היו"ר מיכאל איתן:

	בהקשר לעלות התקציבית, אני מבקש שאפרת תמסור הודעה לפרוטוקול. 

אפרת רוזן:

	אנחנו דיברנו עם רפרנט אגף תקציבים לאורך השבועיים האחרונים מאז הישיבה האחרונה. הזמנו אותו לדיון, וכרגע הוא הודיע לנו שהוא עסוק. 

דפנה ביינוול:

	 הוא הודיע שהוא לא בא?

אפרת רוזן:

	אנחנו התקשרנו, והוא הודיע שהוא עסוק. כמו כן, הוא אמר שהאחריות התקציבית היא בידי משרד הרווחה, ולכן הוא לא צריך לבוא. 

דפנה בינוולד:

	 זאת פשוט חוצפה. 


אפרת רוזן:

	 אני אומרת מה היתה ההודעה. אנחנו ביקשנו במהלך השבועיים האחרונים בכמה שיחות טלפון אתו, שהוא יגיע ושהוא יכין הערכת תקציב, כיוון שלא כל הדברים הם באחריות משרד הרווחה. הוא אמר שהוא יגיע, הוא אמר שהוא יכין את הערכת התקציב, אבל לאחר שהתקשרנו עכשיו זה מה שהוא אמר. 

לבנת משיח:

	אני רוצה לדייק במשהו. ההצעה הזאת, כפי שהיא מוצעת בנוסח הכחול עם ההתחלה ההדרגתית, מכוסה מבחינה תקציבית. 

רינת וייגלר:

	היא מכוסה בהחלטת ועדת שרים. 

לבנת משיח:

	נכון, בשביל הממשלה החלטת ועדת שרים זה טוב. 

רינת וייגלר:

	 זה טוב, פרט למה שאומר הרפרנט של אגף התקציבים. התחולה ההדרגתית כפי שהיא קיבלה אישור בוועדת שרים. 

דפנה ביינוול:

	 אבל יושב-ראש הוועדה אמר שהוא לא רוצה תחולה הדרגתית. 

לבנת משיח:

	הבעיה היחידה היא אם אתם תגישו דברים שחורגים מהדברים האלה, כמו הכנסת החשוד לכל העבירות, ולכן הזמנו אותם. 

דפנה בינוולד:

	הכנסת החשוד לכל העבירות זאת העלאה תקציבית גדולה מאוד. 

נורית זיו:

	לגבי לקיחת התמליל על המשטרה, הגענו להסכמות באופן יוצא דופן.

קריאה:

	רק לגבי חולי נפש. 

נורית זיו:

	ברור, רק לגבי חולי נפש. מאחר שזה שונה ממקומות אחרים, הנושא של התקצוב היה פה מאוד בעייתי. 

היו"ר מיכאל איתן:

	אני לא מבין מה בעייתי. 
נורית זיו:

	העלויות של התמלול הן אדירות. 

היו"ר מיכאל איתן:

	כמה מקרים כאלה יש? שאלתי את זה גם אז. מדובר באנשים חולי נפש עם מוגבלות נפשית. 

קרן גלאון-לחנו:

	במצב הנוכחי ההערכה היא 500,000 שקל שוטף לשנה רק עבור תמלול. 

נורית זיו:

	היו דיונים עם האוצר, והאוצר הסכים לחלוקה חצי חצי עם משרד המשפטים. זה מאחורינו. כל זמן שהחוק הזה ייחקק כפי שהוא, הנושא התקציבי מסודר וסוכם בוועדת שרים. 

לבנת משיח:

	 וזה מה שמשקף הסעיף הזה. 

נורית זיו:

	 אם זה ישתנה, צריך לעשות את ההערכות. 

קרן גלאון-לחנו:

	500,000 שקל עולה התמלול לפי התחולה ההדרגתית. 

היו"ר מיכאל איתן:

	כמה יכול לעלות תמלול?

אפרת רוזן:

	 מסתבר שזה עולה הרבה. 

קרן גלאון-לחנו:

	15 ומשהו שקלים לעמוד בממוצע. כל קלטת בממוצע זה 70 עמודים. נכון להיום, מדובר בעלויות אדירות. 

ענבל רובנשטיין:

	עבירות חמורות - - 

דפנה בינוולד:

	רק כשמדובר בחשודים, ופה אנחנו מדברים גם על עדים. 

ענבל רובנשטיין:

	אם בחוק חקירת עדים לגבי המקרים החמורים זה יוקדם, זה יחול למרות מה שכתוב פה, המוקדם משניהם. 
דפנה ביינוול:

	כן, לגבי החשודים. 

ענבל רובנשטיין:

	לגבי החלק הרלוונטי. 

קרן גלאון-לחנו:

	בסעיף הזה אנחנו מדברים רק על עלויות תמלול. כמובן שיש עלויות הרבה מעבר. 

אפרת רוזן:

	 אני מציעה שאולי נתחיל מסעיף 16 ואחר כך נעבור לסעיף 17. 

מרים דביר:

	לפי מה שאני מבינה, אנשים עם מוגבלות נפשית לא יקבלו חוקר מיוחד כמו אנשים עם מוגבלות שכלית. אם הבנתי נכון, עוד לא ברור לגמרי שהם יקבלו ליווי. 

אפרת רוזן:

	 סעיף 16 זה ליווי. 

מרים דביר:

	אבל אני אדבר על חוקר מיוחד. אנשים רבים בקהילה שסובלים ממוגבלות נפשית נמצאים במסגרות שיקום. חלק מהבעיה של אנשים שנמצאים במסגרות שיקום כנכים - ואני אימא לילדה עם נכות נפשית, ואני מכירה הרבה משפחות וילדים כאלה - זה שיש להם בעיה קשה מאוד בתקשורת ובמיומנות חברתית, הם לא מפרשים מסרים בצורה נכונה, הם לא מתנהגים נורמטיבית ואפשר לפרש אותם גם לא נכון והם לא מעריכים נכון נתונים. יש להם משהו דומה לליקויי למידה במובן מסוים, שזה חלק מההשפעה של המחלה. לשם כך יש שיקום קוגניטיבי. 

       	זאת אוכלוסייה מאוד גדולה. הם לא נמצאים כרגע במצב פסיכוטי. האוכלוסייה חיה בקהילה עם הנכות. כשהילדים שלנו - שיכולים להיות מבוגרים - רואים שוטר, המשמעות עבורם והלחץ הנפשי שזה גורם להם יכולים להחמיר את המצב שלהם ואת התגובות שלהם. אדם עם נכות נפשית שלא פעיל פסיכוטית יכול להתחיל לצחוק למשל על משהו רציני שאמרו לו, כי זאת האסוציאציה שנגרמה לו, או להרגיש מאוים. מה יחשוב החוקר? יש פה התאמה שחייבים לעשות. אנשים לא מקצועיים לא מבינים את זה. איך חוקר משטרה יחקור אותם?

היו"ר מיכאל איתן:

	בואי ננסה להבין מה ההבחנות בין חולה נפש לאדם עם מוגבלות. במצב של מחלת נפש - אני בטוח שברמות מסוימות זה חל גם לגבי מוגבלות שכלית, שכן כמו אצל אנשים נורמליים יש עליות וירידות ואין מצבים סטטיים - יש עקומות עולות ויורדות, ולכן במקומות אחרים הם כאלה ובמקומות אחרים הם באמצע. אנחנו לא נמצאים באיזשהו לוקסוס. אני גם לא יודע איך יגדירו את אותו חולה נפש, כאשר הוא נמצא כעת ברמיסיה ולכן קשה לאבחן אותו. את אומרת שגם אז יש בעיות שאני יכול להכיר בהן. איפה סדרי העדיפויות? לא כל דבר אפשר לעשות בשיא העדינות, גם עם האוכלוסייה הרגילה. 

מרים דביר:

	זה נכון, אבל השוני הוא מאוד גדול. אני בהחלט אומרת שלא מדובר על כל האוכלוסייה, אבל ישנם אנשים שכך הם וכך הם יישארו כל חייהם. האנשים האלה לא יוכלו לבטא את זה. 
היו"ר מיכאל איתן:

	אני מסכים אתך, אבל אחת הבעיות בכל חוק היא שחוק הוא הוראה כללית. מה לעשות, בני האדם, למרות כל האמירות, לא נולדים שווים ולמרות זאת את מחוקקת חוק שווה לכולם, אז החוק לא יכול להיות צודק. בהגדרה הוא לא יכול להיות צודק. 

מרים דביר:

	 לכן עושים התאמות. 

היו"ר מיכאל איתן:

	כשאנחנו מחוקקים חוק, אנחנו יודעים בוודאות שאנחנו עושים עוול לחלק מהאוכלוסייה ושאנחנו לא יכולים לענות באופן שוויוני בחוק אחיד לצרכים של כל אחד ואחד מהאזרחים במדינה. החוק הוא שוויוני כשהוא יוצא מכאן, כי הוא אומר לכולם "תעשו כך", אבל המשמעות שלו לגבי כל אחד ואחד היא שונה. השאלה היא עד כמה אני יכול להתאים את החוק לכל סגמנט של האוכלוסייה וכמה זה עולה. 

נורית זיו:

	 התנהל על זה דיון שלם גם בוועדת שרים וגם כאן. 

ענבל רובנשטיין:

	לדעתי, אותם אנשים שיש להם ירידה קוגניטיבית כל כך רצינית במהלך השנים נכנסים לסעיף (2) של הגדרת "אדם עם לקות שכלית אחרת שבשלה מוגבלת יכולתו להיחקר". 

נטע דגן:

	אין לו נכות שכלית. 

היו"ר מיכאל איתן:

	אנחנו נשמע את המומחים, ואחר כך תוכלי לשוב ולהתייחס לדברים.  

שרונה עבר-עדני:

	נמצא כאן מר יחיאל שרשבסקי, שהוא ממונה שיקום בשירותי בריאות הנפש, והוא פסיכולוג קליני בהכשרתו. כמו כן, נמצא כאן דוקטור משה קליאן, שהוא פסיכיאטר מחוז ירושלים. אני אסביר את הספקטרום של הבעיות. 

אליעזר כהן:

	אתם הולכים להיות עסוקים בשנים הקרובות, כל העם הזה השתגע...

שרונה עבר-עדני:

	פתרון מוחלט שייתן מענה של 100% ל-100% המקרים לא יהיה אף פעם. השאלה היא מה יהיה הפתרון שיענה למרב המקרים. בעניין הזה אני מזכירה נושאים שנאבקנו עליהם קשות של צילום חקירה ואחר כך אפשרות להגיש את הקלטת. זה נושא שהיה בנפשנו. סברנו שגם נושא המלווה קרדינלי. הנושא של החוקר המיוחד יידון בהרחבה בוועדה הבין-משרדית שהיתה במשרד המשפטים. המסקנה היתה שהיתרונות של החוקר המיוחד לא גוברים על החסרונות, אבל אני אאפשר לאנשי המקצוע להביע את ה"אני מאמין" המקצועי שלהם. 


יחיאל שרשבסקי:

	לי נראה שאפשר לחלק את נפגעי הנפש לשתי קבוצות. קבוצה אחת כוללת אנשים שבגלל המוגבלות שלהם קרובים יותר לאנשים עם פיגור מבחינת יכולת ההבנה שלהם ויכולת הקומוניקציה שלהם. אני לא רואה בהגדרות של אנשים עם מוגבלות שכלית מי קובע את הקריטריונים, האם זה קשור לזה שהם הוכרו על-ידי משרד הרווחה, על-ידי הביטוח הלאומי, או שאם הם לא הוכרו על ידיהם ויש להם מוגבלות בגלל בעיה נפשית, הם אולי לא נכנסים בכלל להגדרה. פה יש בעיה של אנשים שיש להם מוגבלות, אבל ההגדרות הפורמליות הוציאו אותם החוצה.  

	בקבוצה שנייה יש יותר בעיות של קשב, ריכוז וחרדה, ושם נמצאים אנשים שהם לפעמים על גבוליות הפסיכוזה, שיכול להיות שהם ייפגעו בצורה ממשית מהחוק, אם לא יהיה להם מלווה מקצועי בחקירה. אני לא נכנס לשאלה האם זה צריך להיות חוקר מיוחד או מלווה מקצועי אחר. צריך להיות מישהו שמתמצא בחקירות ובבעיות נפשיות. אני הייתי מעלה את התוספת של סעיף 17(ג) ל-16, ואומר שהחוקר רשאי להזמין איש מקצוע שבקי בנושא הנפשי ובחקירות. אני לא חושב שבהכרח צריך להיות חוקר מיוחד באותה הגדרה. 

אליעזר כהן:

	לפי כל מקרה. 

יחיאל שרשבסקי:

	לפי כל מקרה. אני חושב שזה יהיה מיעוט. בפירוש לא מדובר בכל נפגע נפש, אבל כשהחוקר חושב שיש לו בעיה, והוא רואה שבגלל הבעיה הנפשית האדם לא נחקר בצורה סבירה, הוא נעלם ויוצא החוצה ויכול להתחיל לצחוק, לא להתרכז ולא תמיד להבין את התשובות שלו, צריך להיות איש מקצוע זמין שמתמצא בחקירות ובתחום הנפשי שאפשר יהיה להזמינו. 

היו"ר מיכאל איתן:

	אתה הופך את השוטר למאבחן. אני הולך קדימה לבית המשפט. בבית המשפט הסנגור יגיד שכל החקירה הזאת פסולה, משום שבאותו זמן שהיה שם הקליינט שלו, הוא היה במצב שאסור היה לחקור אותו, ובגלל שלא הביאו איש מקצוע, החקירה פסולה. את זה יגיד אוטומטית כל עורך דין, לא משנה אם זה נכון או לא נכון. הוא חייב להגיד את זה, זה חלק מההגנה. 

יחיאל שרשבסקי:

	 אבל גם לגבי התיעוד אני הופך את החוקר למאבחן, מכיוון שמי מחליט אם זה יתועד או לא. 

נורית זיו:

	הוא תיעד את החקירה. 

היו"ר מיכאל איתן:

	אני אגיד לך מה ההבדל. לגבי אדם עם מוגבלות, לפחות אנחנו יודעים שהמוגבלות שלו היתה אז כמו שהיא עכשיו. הוא יגיד שזאת נקודת המוצא. 

יחיאל שרשבסקי:

	 מי יחליט אם לתעד או לא?


היו"ר מיכאל איתן:

	לגבי אדם שסובל ממחלת נפש, אנחנו יודעים שיכול להיות כך ויכול להיות אחרת. כאשר אני יודע מראש שהאדם הזה היה במצב של מוגבלות, יותר קל לי לקבל החלטה שהעדות של אדם עם מוגבלות צריכה להיות עם חוקר. כל הגישה היא אחרת. לעומת זאת, יכול להיות שיש חוקר שלא מילא תפקידו, כי היה מדובר באדם עם מוגבלות שכלית שלא יכול להיות שהוא יהיה היום איינשטיין. 

יחיאל שרשבסקי:

	 אבל אותו עורך דין ישאל למה לא תיעדתם, כי מדובר באדם עם מוגבלות.  

היו"ר מיכאל איתן:

	אבל הטענה שלו היא לגיטימית. 

נורית זיו:

	זה לא אותו דבר. 

נטע דגן:

	אז נכתוב שזה לא יפגע בתוקף החקירה. 

היו"ר מיכאל איתן:

	במקרה הזה הוא בא עם קליינט לבית המשפט, שהוא אדם עם מוגבלות שכלית, כלומר הוא היה עם אותה מוגבלות גם בזמן החקירה. כאשר הוא בא עם אדם חולה נפש, הוא בא עם אדם שמצבו כרגע לא בהכרח משקף את מה שהיה בזמן החקירה. לכן אתה לא יכול לגזור דין שווה, כי זה לא אותו דבר. המקרים שבהם הוא צודק או לא צודק לא יהיו באותה הלימה למקרים של אנשים עם פיגור שכלי, נכון? 

יחיאל שרשבסקי:

	אני מסכים. 

היו"ר מיכאל איתן:

	לכן אנחנו מדברים על גישה שונה. 

יחיאל שרשבסקי:

	הם לא יהיו באותה הלימה, מכיוון שבתוך המשפט עצמו נערכת חקירה נוספת, שיכולה להתייחס למה שהיה קודם או לא. 

היו"ר מיכאל איתן:

	נכון, זה הפחד שלי, שאני אפתח פה פתח שאחר כך ינוצל באופן טבעי על ידי עורכי דין. 

יחיאל שרשבסקי:

	מי שרשאי לתבוע מזמן איש מקצוע לליווי זאת המשטרה. החוק אומר את זה. 


נורית זיו:

	אנחנו שמענו גם דעות - - -

יחיאל שרשבסקי:

	אני רוצה שלמשטרה תהיה אפשרות להזמין איש מקצוע, ברגע שהיא חושבת שהחקירה היא בעייתית. היום אין לה אפשרות. 

נורית זיו:

	 יש - - -

יחיאל שרשבסקי:

	בליווי אין איש מקצוע. זה נמצא לגבי התמלול, לא לגבי החקירה. כשאני אומר ליווי, זאת יכולה להיות אימא שלו שתגן עליו ולא איש מקצוע. 

נורית זיו:

	 היו שתי טענות בעניין. עד כמה שאני זוכרת, טענה אחת אמרה שיש הרבה מאוד חולי נפש, שלמרות כל הבעיה שלהם, שרוצים דווקא שיתייחסו אליהם בצורה שוות ערך לאוכלוסייה אחרת. 

נטע דגן:

	 ולכן המבחן צריך להיות האם הם יכולים להיחקר או לא.

נורית זיו:

	לגבי העניין של מלווה מקצועי, היתה בעיה, משום שכדי ליצור מנגנון כזה אנחנו צריכים מאגר של אנשים מטעם משרד הבריאות בכל מחוז, שיהיו נגישים לכל הזמנה של חקירה, ואין לנו. 

יחיאל שרשבסקי:

	 מה זה "אין לנו"? חוקר מיוחד יש לך? זה משהו שיוצרים אותו.  

נורית זיו:

	 יצרנו את זה. 

יחיאל שרשבסקי:

	את אומרת שאין, כאילו שחוקר מיוחד יש. גם את זה ייצרו וגם את זה ייצרו. 

נורית זיו:

	 החוקר מחליט לאו דווקא על-פי מה שהוא אומר או לא אומר. אמרנו "הובא לידיעת", כי לפעמים אדם לא אומר, ועל פניו התקשורת היא ראויה וטובה. חוקר שהוא חוקר משטרה ורואה שהתקשורת ראויה וטובה, ממשיך בחקירה. אם הוא רואה שהתקשורת היא בעייתית גם אם הוא לא אומר לו את זה, הבעיה היא שלו. היום אין מנגנון קבע של אנשי מקצוע, שהוא יכול לפנות אליהם. היום עושים את זה, אבל עושים את זה בצורה שהיא קצת פרטיזנית. 


יחיאל שרשבסקי:

	 ובגלל זה אנחנו רוצים להסדיר את זה, כדי שזה לא ייעשה באופן פרטיזני. על זה אנחנו מדברים, שזה לא יהיה פרטיזני. 

נורית זיו:

	אני לא מדברת על - - -

יחיאל שרשבסקי:

	 גם אני לא מדבר, אני מדבר בדיוק על מה שאת מדברת. 

אליעזר כהן:

	יש לי שאלה. אולי נכתוב בעמוד 6 סעיף 8(א) "אדם עם מוגבלות ובעיות שכליות"? האם זה עונה לך על הבעיה?

יחיאל שרשבסקי:

	 לא, מכיוון שהרבה פעמים "בעיות שכליות" קשורות לדברים קוגניטיביים ולא לדברים רגשיים. הרבה פעמים הבעיה של נפגע הנפש לא מאפשרת לו להיות מרוכז. 

אליעזר כהן:

	 האם אתה טוען שאתה יכול לקבל תשובה רק בסעיף 16? מה הניסוח שלך?

יחיאל שרשבסקי:

	אין לי התנגדות שהתוספת של סעיף (ג) בעמוד 8 תעלה לסעיף 16. 

נורית זיו:

	ה"רשאי" יהיה בתנאי שיהיה לי מאגר של אנשים שהמשטרה יכולה לפנות אליהם, כי אמר יושב-ראש הוועדה בצדק, שיהיה כתוב "רשאי" ולא ישתמשו בזה, כי אין אנשים, כי זה לא מתוקצב וכי זה משהו שהוא כרגע פר חקירה. 

אפרת ריטר:

	אני מייצגת את ארגון מל"מ, מתמודדים למען מתמודדים. 

יחיאל שרשבסקי:

	 הכוונה היא למתמודדים עם בעיה נפשית למען מתמודדים עם בעיה נפשית. 

אפרת ריטר:

	אני מייצגת את נפגעי נפש. נפגע נפש זה בדרך כלל אדם שעבר הרבה טראומות בחיים, כולל טראומות של אשפוז וטיפולים שלא היו טובים לו. הוא בדרך כלל סוחב חרדה לכל החיים. יש סיכוי רב שאם לא יהיה לו חוקר מיוחד, הוא פשוט לא יבוא להיחקר. למעשה, אנחנו גורמים לאי צדק נוסף. פעמים רבות נפגעי הנפש נמצאים במצב שניתן להפעיל אלימות מולם, ואני מתייחסת לפושעים שמנצלים את מצבם חסר האונים. לפי דעתי, כדי להגן על נפגעי הנפש ולעשות איתם צדק, חייבים חוקר מיוחד.  

היו"ר מיכאל איתן:

	אני אסתפק בליווי בחקירה של אדם עם מוגבלות נפשית, זה די והותר. האדם הזה נמצא שם לידו, הוא יעזור לו ויתריע בפני קצין המשטרה. אם יהיה אחר כך צורך, הוא יכול להזעיק עוד עזרה, ואם הוא יגיד שהוא זקוק לאדם מקצועי על מנת לסייע לו בחקירתו, אני מאמין שגם זה לא ייפול על אוזניים ערלות. בשלב זה, זה צריך לספק אותנו. אם נראה שזה לא מספיק, נתקן את זה בעתיד. 

ענבל רובנשטיין:

	אז אולי במקום לכתוב "רשאי" נחייב. 

יחיאל שרשבסקי:

	 אם העולם היה נחמד כמו שאתה מציע, אפשר לסמוך על זה. לדעתי, אם אין מאגר שמתוכו הוא יכול לקבל את איש המקצוע, לא בטוח שיש כזה, שיימצא כזה ושהוא ירצה לבוא. לפעמים מדובר באדם שלא יכול לממן את זה ולא יבוא אף איש מקצוע. הרבה פעמים המלווה, אם זה לפי בחירתו, גם יכול להפריע. לפעמים זה יכול להיות קרוב משפחה שרוצה להגן עליו, ולכן יגיד "אל תגיד את זה וכן תגיד את זה". לא בטוח שזה עוזר לחקירה. 

נורית זיו:

	אנחנו לא נותנים לו להתערב בחקירה. אנחנו עובדים עם ארגון "בזכות". 

יחיאל שרשבסקי:

	 אבל לפעמים המלווה לא יעזור לו. 

נטע דגן:

	ארגון "בזכות" לא יגיע לכל חקירה. לשם כך יש הצעת חוק. 

יחיאל שרשבסקי:

	אם זה לא איש מקצוע שיודע מה זאת חקירה ומה זה נפגע נפש, המלווה לפעמים יעזור ולפעמים יקלקל. אני חושב שצריך להיות מאגר מסוים, שעל פי קריאה הוא יכול לבוא. 

משה קליאן:

	אני חושב שמגוון המצבים במחלות נפש כל כך גדול, שאני לא רואה מומחים ספציפיים שיישבו דווקא במקרה הזה. אני כן חושב שכדאי לאפשר לנחקר להביא את המטפל שלו או מטפל מטעמו שיישב אתו. קשה לי לראות מטפל שיסרב ויפקיר את המטופל שלו במצב כזה ושכל הטיפול ירד לטמיון והמטופל יתמוטט וייגרם לו נזק, למרות שזה יכול להיות. המטפל שגם מכיר את האיש וגם יכול לחזות אצלו סימני מצוקה הוא לדעתי האדם המתאים ביותר, לא חוקר מיוחד. קשה לי לדמיין איזו מיומנות מיוחדת של חוקר מיוחד שיוכל לענות על כל הווריאציות. 

היו"ר מיכאל איתן:

	שפעם ראשונה פוגש אותו באותה פגישה. 

נטע דגן:

	אז בואו נשאיר את זה אצל השוטרים, כי להם יש יותר כלים להתמודד עם מגוון הבעיות הגדול הזה. 

היו"ר מיכאל איתן:

	אבל אחת הבעיות היא שאי אפשר להתמודד איתם. את חושבת שאם ימונה חוקר מיוחד, זה ישר יהפוך אותו לבעל יכולת להתמודד עם מגוון רחב של בעיות נפשיות? לפעמים מאבחנים בעיות נפשיות רק אחרי חודשים של טיפול. את חושבת שהוא יבוא עכשיו ותוך שתי דקות הוא כבר יידע מה ההבחנה, איך לתחקר ואיך לטפל בנחקר?

נטע דגן:

	ברור שהקושי הוא גדול, אבל יש לנו שתי אפשרויות: או שיחקור אותו חוקר מיוחד, כשבמסגרת הרשימה של החוקרים המיוחדים יכולים להיות למשל פסיכולוגים, או שיחקור אותו שוטר רגיל. עם כל הקושי, למי יש יתרון במקרה של אנשים עם מוגבלות?

היו"ר מיכאל איתן:

	ההבדל בין חקירה של פסיכולוג לבין חקירה של שוטר כבר לא יהיה הבדל כל כך גדול.

נטע דגן:

	הבדל אדיר. שמענו איש מקצוע.

היו"ר מיכאל איתן:

	איש מקצוע אומר לך במפורש, שיש מגוון רחב של בעיות נפשיות, שגם אם אותו חוקר הוא פסיכולוג, כאשר הוא עומד מול הנחקר, הוא לא יכול להיות בעל מומחיות מקצועית כאשר הוא פגש אותו לפני חמש דקות פעם ראשונה בחייו. 

נטע דגן:

	אבל לשוטר יש יותר כלים? 

היו"ר מיכאל איתן:

	אין לו יותר כלים, אבל ההבדל הוא לא כל כך גדול. 

נטע דגן:

ההבדל הוא אדיר. אומר מר שרשרבסקי שבקרב האנשים עם המוגבלות הנפשית יש קבוצה גדולה שיש להן בעיות שדומות למוגבלות השכלית. 

היו"ר מיכאל איתן:

	את אומרת שהוא אדיר, ואני התרשמתי שהוא לא אדיר. אני לא השתכנעתי. נאמר פה שאם אדם בטיפול, יש לאפשר למי שמטפל בו לבוא. זה הדבר הכי חכם שיכול להיות. 

נטע דגן:

	ואם הוא הפוגע למשל? 

היו"ר מיכאל איתן:

	מה אני אעשה? מה אני אעשה עם אדם שעוד לא אושפז ונראה נורמלי ויש לו הפרעות - אולי הוא לא במצב של פסיכוזה - שמעוותות את המצב לא פחות ממצב אחר? גם כאלה מקרים יכולים לקרות. אני לא יודע. אין לי מענה לכל הבעיות בעולם. את מציעה משהו חד-צדדי. את מושכת את זה לכיוון אחד, שהוא מיותר. 
נטע דגן:

	אני לא אומרת שכל נכי הנפש יעברו לחוקר המיוחד. אני מציעה לאמץ בדיוק את אותו מבחן של המוגבלות השכלית. אם השוטר רואה שיש קושי בחקירה, כי יש בעיות תקשורת כמו שמר שרשבסקי אומר, אז הוא יועבר לחוקר המיוחד. 

היו"ר מיכאל איתן:

	אני לא רוצה לקיים על זה דיון עכשיו. המשטרה בעצמה מעונינת להשיג עדויות ולבצע את החקירה. אם יש לה קושי והיא רוצה לחקור מישהו, היא יכולה לעשות אחד מהשניים – המשטרה היא בצד של מי שמעוניין להביא תיק למיצויו, להרשעה ולהעמדה לדין. 

שרונה עבר-עדני:

	לאו דווקא הרשעה, חשיפת האמת. 

היו"ר מיכאל איתן:

	את אומרת חשיפת האמת, אני אומר הגדרה שלי. אני לוקח את זה כאמצעי זהירות. המשטרה רק רוצה לחקור את האמת, אבל אני  לוקח את המצב הגרוע, שלמשטרה יש נטייה טבעית להרשיע. מה המצב עכשיו? אם אותו אדם, יש לגביו קושי, כפי שאת אומרת, והוא עד, המשטרה תצא מגדרה. 

נטע דגן:

	 ואם הוא החשוד עם מוגבלות נפשית?

נורית זיו:

	 הכל מצולם בוידיאו. 

נטע דגן:

	או שהוא מצולם או שהוא לא מצולם. 

נורית זיו:

	 מצולם. 

נטע דגן:

	יש בכל תחנות המשטרה היום וידיאו?
	
היו"ר מיכאל איתן:

	הגענו בדיוק לנקודה שאני דיברתי עליה קודם. בכל המקרים שבהם הוא לא החשוד, אין לנו בעיה, כי למשטרה יש אותו אינטרס. יש לה גם אינטרס להביא אותו, להעיד אותו,  לקחת את כל האמצעים המוקדמים על מנת שהעדות שלו תהיה חזקה. 

נעמה לרנר:

	אפשר להגיד את זה באותה מידה גם לגבי אנשים עם פיגור שכלי. 


היו"ר מיכאל איתן:

	אז אני הסברתי לכם את ההבדל. אמרתי לכם שאני לא רוצה לעמוד במצב שבבית משפט יבוא עורך דין ויקעקע את כל העדויות. 

נטע דגן:

	סעיף 14 אומר "אין בהוראות חוק זה כדי לפגוע בחוקיותה של חקירה" של אדם שנעשתה שלא בידי חוקר מיוחד. זה מכוסה. 

היו"ר מיכאל איתן:

	זה לא מכוסה. 

נורית זיו:

	 זה לא אותו דבר. 

משה קליאן:

	לגבי אדם שהוא חשוד לפי החוק הפלילי, יש על כך תשובות בחוק הפלילי ובחוק טיפול בחולי נפש. אדם נשלח כמעט אוטומטית לחוות דעת פסיכיאטרית כדי לראות אם הוא מסוגל לעמוד לדין, אם הוא מסוגל לעמוד בתנאי מעצר, אם הוא זקוק לאשפוז או לטיפול, וזה יכול לתת מענה ראשוני. 

ענבל רובנשטיין:

	זה לא מתייחס לאוכלוסייה הזאת. האוכלוסייה הזאת שלא כשירה לעמוד לדין, איתה אין בעיות, כי היא לא תעיד. זה מתייחס לאותם אנשים שיצטרכו להעיד והם לקויים נפשית, אבל זה לא מגיע עד כדי חוסר כשירות. עדיין משקל העדות שלהם והקושי לחקור אותם בחקירה ראשית ונגדית ולהסביר להם את תהליכי המשפט שונים מאלה של אדם בריא. 

משה קליאן:

	 אם הוא לא מבין את הליכי המשפט, הוא לא מסוגל לעמוד לדין. 

דבורה הורוביץ:

	 יש גם נפגעים ועדים. 

ענבל רובנשטיין:

	הוא דיבר על חשודים, ואני עניתי לגבי חשודים. נכון שיש גם נפגעים ועדים. 

היו"ר מיכאל איתן:

	גם לדיון כאן צריך להיות סוף. זה אולי לא בסדר, אבל גם את זה צריך לחתוך באיזושהי נקודה. 

אפרת ריטר:

	אני רוצה לחזק את הדברים שאמרה נטע דגן, כי יש הבדל גדול אם אתה עומד מול חוקר שאתה רועד מפניו. 

היו"ר מיכאל איתן:

	אני חוזר ואומר שאני צריך להכריע. אני אומר במפורש שבידיעה שיכול להיות שייגרם עוול במקרים מסוימים, ייווצר בלגן בכל מקרה אחר. אני לא יכול להגיע לרמת דייקנות כזאת. אני לא יכול לייצר מנגנון לגבי כל אדם שסבל אי  פעם בחייו - - -

נטע דגן:

	 זה לא המבחן, אלא רק אם למשטרה יש קושי לחקור אותו. 

היו"ר מיכאל איתן:

	אני לא יכול לקבוע אם יש לו קשיים או אין לו קשיים. אין לי מנגנון כזה. אני מוכן שמישהו ילווה אותו, יבוא אחר כך לבית המשפט ויגיד שהוא לא הבין דבר, שחקרו אותו בצורה ברוטלית ושכל התגובות שלו היו תגובות של אדם חולה ולכן הן לא שיקפו את האמת. אם המלווה יהיה איש מקצוע, אני מבטיח לך שבית המשפט לא יתעלם מהדברים האלה. יותר מזה אי אפשר, מה לעשות? אחרת אנחנו הופכים את כל ההליכים האלה לבעיות בניהול המשפטים. אחר כך יבואו עורכי הדין לבית המשפט, שמוכרחים לטעון את כל הטענות האפשריות, והם יעלו גם את הטענות האלה. 

נטע דגן:

	 אבל זה נכון גם לגבי מוגבלות שכלית. 

היו"ר מיכאל איתן:

	אני חזרתי על ההבחנה 100 פעם. כאשר עורך דין אומר לשופט שהקליינט שלו הוא אדם עם מוגבלות שכלית ולא טיפלו בו כהלכה בזמן החקירה, השופט וכולם יודעים שב-99.9% רמת ההבנה הנוכחית של אותו מוגבל שכלית זהה. לעומת זאת, אדם שחולה במחלת נפש, אין שום ערובה לכך שהמצב שבו הוא נמצא היום הוא אותו מצב שהיה נמצא בו אז. 

נטע דגן:

	 אבל זה לא משנה. 

היו"ר מיכאל איתן:

	זה כן משנה, כי אלה שני מצבים שונים. אני מניח במקרה הראשון שהשוטר טעה ולא נהג כהלכה, ויש לי הוכחה לכך, אני יכול לבנות את זה על סמך משהו. כאן יכול להיות מצב שכולם בסדר במצב הראשון וכולם בסדר גם במצב השני, כי האדם רק השתנה. 

נטע דגן:

	ולכן החוק אומר שלא נוגעים בתוקף החקירה. 

היו"ר מיכאל איתן:

	הוא אמר שהיא לא חוקית. 

נטע דגן:

	בואו נחשוב על נוסח אחר, אבל לא בגלל זה לא נגן על אדם. 


היו"ר מיכאל איתן:

	אני לא יכול לחייב אותו, כל המנגנון לא קיים. אני לא יכול לחייב מנגנון לגבי מצב שאני לא יודע אם הוא קיים. באיזו סיטואציה אנחנו נמצאים?

אפרת ריטר:

	תמיד יש מצב של חרדות אצל נפגע נפש, כשהוא עומד במצב כזה. זה ממש סטנדרט, זה לא יוצא מן הכלל. 

נטע דגן:

	זה כמו שמר שרשרבסקי דיבר על אנשים שקרובים יותר לפיגור מבחינת יכולת ההבנה. עליהם אני מדברת. 

היו"ר מיכאל איתן:

	הדיון הזה הסתיים. אני רוצה לשאול האם אנחנו צריכים לעשות הבחנה בין אדם שנחקר באזהרה והוא חשוד, ואז אולי נהיה יותר זהירים?

יצחק לוי:

	 לחייב מלווה?

היו"ר מיכאל איתן:

	מלווה בכל מקרה אנחנו נותנים לו. 

דפנה בינוולד:

	 אבל אז צריך מאגר, ואי אפשר לכתוב את זה בחוק. צריך להיות מאגר של מומחים שהמשטרה תוכל להשתמש בו בכל עת, כי אחרת היא עוברת על החוק, אם אנחנו מכניסים את זה פה. 

נורית זיו:

	האם בכל מקרה של חשוד שאי פעם היה חולה נפש נזמין מומחה? זה בדיוק מה שאתה אמרת. אם כך, צריך להיות מאגר, כדי שבכל מקרה של חשוד יהיה מלווה, ומשרד הבריאות יתקצב את זה. 

היו"ר מיכאל איתן:

	אל תאיימו עלינו עכשיו בכסף. בואו נדבר לגופו של עניין, ואחר כך נטפל בענייני כספים.  

קרן גלאון-לחנו:

	כשנחקק החוק, אחד השיקולים היה שבשונה מפיגור שכלי, שזאת קבוצה מאוד ממוקדת, האחוז באוכלוסייה שיכולים לטעון לאיזושהי לקות נפשית הוא אדיר. לכולנו אולי יש איזושהי בעיה. 

קריאה:

	אבל לך אין בעיה להיחקר. ההגדרה של מוגבלות נפשית בחוק היא מי שיש לו בעיה להיחקר. 

קרן גלאון-לחנו:

	לכן ההסכמה היתה שזה יצולם. 

היו"ר מיכאל איתן:

	אדם שנחשד בביצוע עבירה, והוא או עורך דינו טוענים שהוא סובל מלקות נפשית, שולחים אותו לבדיקה. 

נורית זיו:

	 תמיד שולחים אותו לבדיקה פסיכיאטרית. 

יחיאל שרשבסקי:

	שולחים אותם רק לגבי השאלה האם הם יכולים לעמוד לדין או לא. 

דפנה בינוולד:

	לא נכון. כשהשופט רואה משהו שמטריד אותו, הוא שולח אותו לבדיקה פסיכיאטרית. 

ענבל רובנשטיין:

	מה שאת אומרת ממש לא נכון. מכיוון שרוב האנשים שיש לגביהם חשש למחלת נפש מיוצגים על-ידי הסנגוריה הציבורית, בדרך כלל ברוב המכריע של המקרים מי שמבקש לשלוח זאת המשטרה. זה מאוד נדיר שזאת יוזמה של השופט. 

היו"ר מיכאל איתן:

	האם הם באים לאחר החקירה?

ענבל רובנשטיין:

	תמיד. הסיטואציה שדפנה מדברת עליה היא רק של חשודים במעצר. 

היו"ר מיכאל איתן:

	מה היכולת לתקוף הודעה שניתנה על ידי נחקר כזה בבית המשפט לאחר מכן?

ענבל רובנשטיין:

	 נכון להיום אין שום יכולת לתקוף, רק אם הוא יימצא לא כשיר לעמוד לדין. 

היו"ר מיכאל איתן:

	לא אם הוא לא כשיר לעמוד לדין. אחרי הגשת כתב אישום, בתור עורך הדין של אותו אדם, אני יכול לטעון שעם כל הכבוד שמגישים כאן את ההודעה שלו במשטרה, ההודעה הזאת נאמרה כאשר הוא היה תחת מחלת נפש, ולכן אין מהימנות לפרטים שנכללים בהודעה.  

נורית זיו:

	 אז דנים בזה. אם היתה חוות הדעת, חוות הדעת אומרת האם הוא כשיר לעמוד בדין והאם הוא יודע להבחין בין טוב לרע ובין אמירת אמת לאי אמת. חוות הדעת לא מוגבלת רק למסוגלות לעמוד לדין.  
היו"ר מיכאל איתן:

	אני מסכים להבחנה בין מסוגל לעמוד לדין - - 

נורית זיו:

	- - לבין הבחנה בין אמת לאי אמת. 

היו"ר מיכאל איתן:

	לא, ההבדל בין אמירת אמת לאי אמת הוא שאדם יודע קוגניטיבית האם הדבר שהוא מעיד עליו הוא נכון או לא נכון. אדם מבחינה נפשית יכול להיות שווה נפש לגבי השאלה האם מדובר באמת או לא. הוא יודע שזאת לא אמת מבחינה קוגניטיבית, אבל מבחינה נפשית, אם ישאלו אותו אם רצח את חווה בגן עדן,  הוא יגיד "כן" בגלל המצב הנפשי שלו. הם אומרים, שאם אדם נמצא במצב כזה ומוסר כל מיני סוגי מידע וגם חותם על זה כשהוא חולה, אחר כך יכולים להשתמש בזה נגדו, או שהם טוענים שאפילו אם הוא רק עד, מרשיעים אדם שלישי על סמך עדות או הודעה כאלה. אם היה חוקר אותו באותו רגע בעל מקצוע, הוא היה אומר שאותו אדם במצב של מניה דפרסיה, ולכן לא מבינים את ההתנהגות שלו. אני אומר לגבי המקרים של עדות, מילא. האם אני נותן לו הגנה כנחקר?

יצחק לוי:

	למה מילא? הרי מדובר באדם שלישי שיישב בבית סוהר 20 שנה. יש חשוד, אבל אולי העדות שלו היא העדות הקובעת. 

נורית זיו:

	 מה זאת העדות הזאת? הרי יש מנגנונים בבית המשפט שהם חסמים לזה. הוא מופיע בבית המשפט, אם הוא עד או חשוד. אם הוא הודה, למשל, כמובן שנערך משפט זוטא ובית המשפט מתייחס לעצם העניין לגבי נסיבות החקירה. אלה דברים שהיום מתקיימים בסדר הדין הפלילי ממילא. אנחנו מוסיפים היום גם את הצילום בווידיאו, כדי שנוסף לכל האפשרויות שיש היום לבית המשפט, הוא יראה כיצד בוצעה החקירה, זאת אומרת שאנחנו מביאים כלי עזר נוסף. המנגנונים האלה קיימים כבר היום בבית המשפט. 

ענבל רובנשטיין:

	לצערי, אני לא רואה את המציאות בכלל כמו שנורית תיארה. צריך להבחין בין שני מצבים לגבי חשודים. כל החשודים שנחקרים ושלא מבקשים לעצור אותם, להערכתי, פחות מחצי אחוז מהם, אלה שיש להם בעיה נפשית, נשלחים לבדיקה פסיכיאטרית. כאשר חשוד שאינו במעצר צריך להישלח לבדיקה פסיכיאטרית, קוראים לסנגוריה הציבורית, כי אי אפשר לשלוח אותו ללא סניגור. קוראים לנו במיוחד, כי זה לא במהלך הרגיל של הדברים. יש לנו בערך שלוש פניות כאלה בשנה שלמה על כל אוכלוסיית החשודים. כשעוצרים אותם, שולחים כמעט את כולם. כשהם נחקרים ולא נעצרים, לעולם כמעט לא שולחים אותם. הם מגיעים לבית המשפט, בין כנאשמים ובין כעדים, רק שנתיים, שלוש שנים אחרי החקירה, ואין לנו שום עדות של פסיכיאטר או של מומחה כלשהו מה היה מצבם בעת החקירה. לכן, הניסיון לתקוף את ההודעה/ההודאה שלהם במשטרה על סמך מצבם הנפשי נידון לכישלון. 

נורית זיו:

	 על איזה עבירות הם לא נעצרים?

דפנה בינוולד:

	העבירות הקלות, זה נכון. 

נורית זיו:

	שרובן ממילא לא מוצאות את דרכן לבית המשפט אחרי זה.

ענבל רובנשטיין:

	אני לא יודעת, אני חושבת שזה לא נכון. 

היו"ר מיכאל איתן:

	היא אומרת "הלוואי שנגיע למצב שהנעצרים יגיעו לבית משפט"...

ענבל רובנשטיין:

	מעולם לא נערך על זה משפט זוטא, כי ניצול מצב נפשי או מצב שכלי של נחקר הוא לא עילה למשפט זוטא. לכן לעולם לא נערך על הסוגייה הזאת משפט זוטא. 

יצחק לוי:

	אם מדובר בשלושה מקרים בשנה, אנחנו ננסח בחוק שאתה מצמיד לו איש מקצוע, אלא אם כן הוא נשלח בין כה וכה לבדיקה פסיכיאטרית, ואז אתה לא צריך מלווה מקצועי. 

היו"ר מיכאל איתן:

	אבל המלווה מגיע בזמן החקירה, ופה אנחנו מדברים על מצב עוד לפני שמביאים אותו לפני שופט בכלל. 

יצחק לוי:

	 אבל מתי שולחים לבדיקה פסיכיאטרית? אדם שרוצים להשאיר אותו במעצר ויש לו בעיה נפשית, שולחים אותו לפסיכיאטר.

היו"ר מיכאל איתן:

	לא, הוא הולך להארכת מעצר בפני שופט. הוא בא למשטרה, המשטרה חוקרת אותו תחת אזהרה ומגיעה למסקנה שיש ראיות לכאורה נגדו. אז מביאים אותו בפני שופט שיכול לשלוח אותו, אבל החקירה כבר עברה.

יצחק לוי:

	 ואם הוא חולה נפש?

ענבל רובנשטיין:

	אם הוא חולה נפש ברמיסיה למשל. 

יצחק לוי:

	 אבל שולחים אותו לבדיקה פסיכיאטרית אחרי החקירה. 

דפנה ביינוול:

	 נכון. 

ענבל רובנשטיין:

	 לא שולחים, רק שנתיים אחרי - - -

נורית זיו:

	לא נכון. 

דפנה בינוולד:

	בוא נתחיל בזה שבמעצר שולחים את כולם כמעט - - - 

ענבל רובנשטיין:

	 במעצר כן. 

יצחק לוי:

	אני מציע להבחין בחוק האם הוא נשלח לבדיקה פסיכיאטרית. 

היו"ר מיכאל איתן:

	הסנגוריה הציבורית טוענת שאם הוא חולה במחלת נפש - - -

יצחק לוי:

	מייד עם המעצר הוא נשלח לבדיקה פסיכיאטרית. 

היו"ר מיכאל איתן:

	היא טוענת שההתבוננות עליו היא משתי זוויות שונות: זווית האחריות הפלילית שדורשת רף הרבה יותר נמוך כדי שאפשר יהיה להיכנס לתחום חוסר האחריות הפלילית, ומצב שבו העדות שלו - כשיש עליו אחריות פלילית - או ההודעה שלו הם לא קבילים. היא אומרת שאלה שני מקומות שונים, במקום אחד הוא לא אחראי בכלל למעשיו, ולכן הוא גם לא אחראי בדין וגם אי אפשר לסמוך על מה שיגיד. במקום שני יש מצב שהוא כן אחראי למעשיו, החוק רואה אותו אחראי למעשיו. 

יצחק לוי:

	 בוא ניקח את הכלים שאנחנו בוחנים בעזרתם את המצבים האלה. נגיד שמגיע אדם לתחנת משטרה.

היו"ר מיכאל איתן:

	אומר לנו כאן איש המקצוע, האם השוטר הזה פסיכיאטר? השוטר לבד צריך לדעת שהוא במצב שבין לבין. 

נורית זיו:

	או שבאמת יש קשיי תקשורת, או שהוא מתחזה, ויש לנו גם מתחזים שרוצים לפטור את עצמם. 


יצחק לוי:

	אני לא יודע איך, אבל אם השוטר השתכנע שמדובר באדם עם מוגבלות נפשית? בוא ננסה לפרק את התהליך ולראות באיזו נקודה אנחנו יכולים לעזור. 

היו"ר מיכאל איתן:

	לדעתי, המקרה שעליו אנחנו מדברים הוא מקרה שאדם בא כבר ביוזמתו עם מישהו. אנחנו נותנים לו אפשרות לבוא עם מלווה, ואז הוא לבד מעלה את העניין עם המלווה שלו, והם מנהלים את הדיאלוג. אני אומר שזה נראה לי הגיוני. 

יצחק לוי:

	 אני מדבר עכשיו על סוגי העבירות. נניח שזאת עבירה שבאופן ברור יבקשו מעצר עד תום ההליכים. 

דפנה בינוולד:

	 שולחים אותו גם לבדיקה. 

יצחק לוי:

	לפני החקירה או אחרי החקירה?

ענבל רובנשטיין:

	 אחרי החקירה. 

יצחק לוי:

	זאת בדיוק הנקודה, נניח שהחשוד הוא חשוד באונס או ברצח. 

היו"ר מיכאל איתן:

	חבר הכנסת לוי, אני רוצה להקשות עליך. לא משנה לי כרגע מתי שולחים אותו, לפני או אחרי, הטענה היא שכאשר שולחים אותו לבדיקה, שואלים את הרופא המומחה האם הוא כשיר לעמוד לדין - כן או לא. לא שואלים את הרופא, האם העדות שלו יכולה להיות פגומה – כן או לא. לא שואלים אותו, והוא לא משיב על השאלה הזאת. 

נורית זיו:

	לא שואלים אותו, אבל לעומת זאת מי שקורא את חוות הדעת רואה שהם לא מצטמצמים רק לנושא הזה, הם בהחלט בודקים אותו. 

יצחק לוי:

	זה מה שרציתי לשאול. 

קריאה:

	הם לא מבקשים חוות דעת במקרה כזה. 


יצחק לוי:

	האם ניתן לעגן את זה בחוק, כך שאותה חוות דעת תכלול גם את זה?

יחיאל שרשבסקי:

	 אבל הם לא מבקשים חוות דעת במקרים כאלה. 

היו"ר מיכאל איתן:

	כדי שאיש מקצוע יוכל לתת חוות דעת על התחום האפור הזה - - -

יחיאל שרשבסקי:

	צריך להיות ספק, אם הוא כשיר לעמוד לדין בכלל. 

היו"ר מיכאל איתן:

	כדי להגיד אם אדם כשיר לעמוד לדין או לא, ההתבוננות וההסתכלות יכולות להיות במקרים בולטים תוך 24, 48 שעות, אולי קצת יותר. במקרים של תחומים מאוד אפורים, זה גם יכול לקחת שלושה חודשים. 

יצחק לוי:

	אבל ה-48 שעות האלה הן בכל אופן יותר ממה שהשוטר יודע. 

היו"ר מיכאל איתן:

	אבל אתה דורש מאיש מקצוע דבר שהוא לא יכול לתת לך. תשאל את איש המקצוע, אם הוא יכול אחרי 48 שעות לתת קביעה. 
	
דפנה ביינוול:

	 תנו לפסיכיאטר המחוזי להגיב. 

יצחק לוי:

	 למה לעשות הליך כפול?

יחיאל שרשבסקי:

	בדרך כלל לא יזמינו חוות דעת, אלא אם חושבים שהוא לא כשיר לעמוד לדין. 

היו"ר מיכאל איתן:

	אני רוצה שתבין על מה אנחנו מדברים. אנחנו לא מדברים על אדם שכשיר או לא כשיר לעמוד לדין. 

יחיאל שרשבסקי:

	במצב שהוא כשיר לעמוד לדין, אך העדות שלו פרובלמטית, המשטרה לא חווה דעתה בכלל. 


היו"ר מיכאל איתן:

	אבל זה מה שהוא רוצה שאני אכתוב עכשיו. אם אני שולח לך פציינט, שהוא לכל הדעות כשיר לעמוד לדין, אבל יש חשש שהוא נמצא על גבול המאניה דפרסיה, דבר שיכול לגרום לתשובות שלו בחקירה להיות בעייתיות ולא אמינות, כמה זמן אחרי שאני שולח אותו אליך, אתה יכול לאתר את זה ולאבחן את זה?

יחיאל שרשבסקי:

	בהרבה מקרים אפשר לאבחן את זה בצורה מהירה. יש כל מיני סוגי בעיות: קשיי ריכוז, חרדה ומצבים של דמיון, שאתה יכול לאבחן בצורה מהירה. 

היו"ר מיכאל איתן:

	אדם שמדמיין ברמות שאתה יכול לאתר תוך 24 שעות, זה לא אדם שיכול לעמוד לדין. 

יחיאל שרשבסקי:

	 אתה יכול לראות שהרבה פעמים הוא רוצה לרצות אנשים, ואז הוא מוכן להחליק ולהודות. 

היו"ר מיכאל איתן:

	אבל כל אדם נורמלי רוצה לרצות אנשים, כי אומרים לו "אם תדבר עכשיו, נשחרר אותך, אחרת תשב פה 48 שעות".

יחיאל שרשבסקי:

	אני לא מדבר על מי שרוצה להציל את עצמו, אלא להיפך, על מי שרוצה למצוא חן, כי זה חשוב לו, ואת זה אתה יכול לאבחן. 

קרן גלאון-לחנו:

	לחוקר המיוחד אין פה יתרון יחסי על פני החוקר.

ענבל רובנשטיין:

	 מי מדבר על חוקר מיוחד? מדברים על פסיכיאטר, על פסיכולוג. 

יחיאל שרשבסקי:

	 אנחנו מדברים על איש מקצוע. 

ענבל רובנשטיין:

	אנחנו מדברים על חוות דעת של איש מקצוע, לא על חוקר מיוחד. 

היו"ר מיכאל איתן:

	אני חושב שאנחנו גולשים ומרחיקים לכת. חבר הכנסת לוי תיאר סיטואציה בה אדם מגיע לחקירה. אם הוא במצב נפשי כזה, הוא לא יטרח להגיד שהוא סובל, כי הוא לא תמיד מודע לזה. אנחנו עושים דקדקנות יתר. אנחנו צריכים להתחשב בחיים. אם אדם בא להיחקר, כי הוא קיבל הזמנה מהמשטרה, והוא בא עם עוד אדם, הוא כבר מוגן, כי הוא לא לבד שם. מתי יתעורר הצורך לעשות את האבחנות הכי מקצועיות ולהטיל את האחריות על השוטר? הוא לא יתעורר באותו רגע, אלא אחרי חודשים, שנתיים בבית משפט, כשיבוא עורך דין ויתחיל להעלות טענות לגבי מצבו. 
יצחק לוי:

	אחרי שנתיים זה לא רלוונטי. 

היו"ר מיכאל איתן:

	אבל הוא ירצה לפסול את ההודעה וינהלו על זה משפטים. איך אפשר להתנהל ככה?

ענבל רובנשטיין:

	אני רוצה להפנות אתכם לסעיף 21 בעניין הזה.

היו"ר מיכאל איתן:

	לכן אני מסתפק במתן מלווה. 

קרן גלאון-לחנו:

	 מלווה פלוס הקלטה. 

היו"ר מיכאל איתן:

	אם בבית המשפט ירצו להעלות טענה בעוד שנתיים או כשלוקחים אותו למעצר, והמלווה יבוא אתו - אני נותן לו אפשרות לבוא עם מלווה – לשופט, וכבר בזמן הארכת המעצר יעלו את זה, מייד ישלחו אותו לבדיקה. אני חושב שזה הסידור הכי טוב. 

יצחק לוי:

	אבל מה יבדקו בבדיקה? 

דפנה ביינוול:

	 את מצבו הנפשי. 

יצחק לוי:

	אדוני היושב ראש, אני מסכים אתך עד לשלב ולשאלה מה יבדקו בבדיקה. 

היו"ר מיכאל איתן:

	אני גם לא יודע איך השוטר יחליט שהוא סובל מהפרעה. איך השוטר יקבע דבר כזה?

יצחק לוי:

	 המלווה יגיד לו. 

דפנה בינוולד:

	אבל זה בלתי אפשרי לגבי כל חשוד. 

אפרת רוזן:

	פה מדובר במי שלא היה אצל חוקר מיוחד, לא מי שהודה אצל חוקר מיוחד. 

נורית זיו:

	חוות הדעת לא מוגבלות רק לזה, הם כותבים בדרך כלל מה מצבו. לא מתייחסים לעדות, אלא למצבו הנפשי. 

יצחק לוי:

	 אבל השאלה היא האם ההתייחסות הזאת היא מספקת.

היו"ר מיכאל איתן:

	אבל הקושי שלנו הוא אחר. נניח לרגע אחד שתופסים אותי בגניבה, אני גנב ושייך לארגון פשע שמממן לי עורך דין. עורך הדין יגיד לי "אם יתפסו אותך, תגיד שאתה קצת פסיכי, ואז אוטומטית אני אבוא אתך כבר לשלב החקירה ואי אפשר יהיה לחקור אותך". מה צריך לעשות השוטר? מה אני מצפה מהשוטר לעשות?

קרן גלאון-לחנו:

	 לכן נקבעה פשרה של הקלטה. 

יצחק לוי:

	 השאלה היא שאלה מצוינת, מה הפתרון?

קרן גלאון-לחנו:

	 הפשרה היא הקלטה. 

נורית זיו:

	המלווה בא לבית המשפט, ואומר שאיש הארגון הזה לא בסדר. הוא שולח אותו לבדיקה, אם צריך. יש מנגנונים. 

דפנה בינוולד:

	 כיוון שהחקירה מוקלטת, כולם יכולים לראות איך נערכה החקירה. 

היו"ר מיכאל איתן:

	האם כבר באותו רגע אוטומטית החקירה מוקלטת? 

דפנה ביינוול:

	 כן. 

היו"ר מיכאל איתן:

	אז כל אדם יכול לבקש חקירה מוקלטת. 

דפנה ביינוול:

	 זאת הפשרה שעשינו. 


היו"ר מיכאל איתן:

	אני מוכן שתהיה הקלטה לאחר איזושהי חוות דעת מקצועית שצריך הקלטה, אחרת כל אדם יבקש. 

דפנה בינוולד:

	 זאת הפשרה שעשינו, כדי שלא יבואו כל הטענות האלה. 

יצחק לוי:

	זאת הקלטה או הסרטה?

דפנה ביינוול:

	 זאת הסרטת וידיאו. 

היו"ר מיכאל איתן:

	אתם יודעים מה? לא אכפת לי שתהיה הקלטה, אני בעד שיקליטו את כל החקירות. 

נורית זיו:

	 מי שמשקר לגבי מצבו הנפשי ואומר שהוא לא בסדר ומסתבר שהוא שיקר לגבי זה, זה רק לרעתו, זאת ירייה ברגל. 

ענבל רובנשטיין:

	מה קורה אם יש מוגבלים שלא הקליטו אותם בכלל, כי השוטר לא הבחין שהם מוגבלים, והם הודו? אחרי שנה ממנים להם סניגור בכתב אישום, ואז מתברר שהם על גבול מחלת הנפש, והשוטר הבלתי מיומן לא הצליח לזהות את זה. כמו לגבי סעיף 15 באשר לאנשים עם פיגור שלא נשלחו לחוקר מיוחד, אותו דבר לגבי אנשים עם מוגבלות נפשית שלא הוקלטו, שאלה המקרים היותר בעייתיים. אנחנו תלויים באותו שוטר. מה קורה אם אותו שוטר לא הצליח להקליט? בואו לא נשכח שאנחנו לא תמיד מדברים על הקלטה, כי החוק אומר הקלטה במידת האפשר, ואם אי אפשר צילום וידיאו, אז הקלטה של אודיו, ואם אי אפשר אודיו, בכתב. אנחנו יכולים להימצא במצב שלא תהיה הקלטה, בגלל ששוטר לא היה מודע או בגלל שלא היו בידיו אמצעים. סעיף 15 אומר שאם הוא הודה, יצטרכו להוכיח מעבר לכל ספק סביר שהיא חופשית ומרצון. 

היו"ר מיכאל איתן:

	נשאיר את זה עם מלווה. 

דפנה בינוולד:

	מלווה והקלטה. 

יצחק לוי:

	 אין ברירה אחרת. 

היו"ר מיכאל איתן:

	פשרה. "הוראות סעיף 8 יחולו גם לגבי חקירת אדם עם מוגבלות נפשית, שדבר מוגבלותו הובא לידיעת חוקר משטרה".

יצחק לוי:

	 גם לגבי חשוד. 

אפרת רוזן:

	כן, בוודאי. 

היו"ר מיכאל איתן:

	"אולם לא תיאסר נוכחות המלווה בחקירה כאמור בסעיף 8(א), אלא באישור הקצין הממונה על החקירה". אם זה יהיה באמת ארגון פשע שישתמש בזה לרעה, הקצין יגביל את זה. הם יכולים לערער על החלטת קצין המשטרה וללכת לבג"צ. 

ענבל רובנשטיין:

	 יש זכות ערר גם על המוגבלות הנפשית.  

אפרת רוזן:

	 ערר זה רק על חשוד וחוקר מיוחד. 

ענבל רובנשטיין:

	אין שום ערובה שהמשטרה תטפל בדברים האלה כמו שצריך. אין זכות ערר לסניגור. 

דפנה בינוולד:

	זה דבר כל כך אמורפי. 

היו"ר מיכאל איתן:

	אז הוא ילך לבג"צ, מה אני אעשה?

דפנה ביינוול:

	אין ברירה, כי מה שאמרת כל כך נכון. זה כל כך אמורפי. זאת תהיה טענה שיטענו אותה גם היום, והפסיכיאטר יאשר כמה מתחזים יש כשנפתח פתח כזה לעניין הזה. 

היו"ר מיכאל איתן:

	אבל את יודעת מה אומרים על זה? העובדה שהוא מתחזה לא אומרת שהוא לא חולה...

נורית זיו:

	הרבה אנשים דווקא משתמשים ביכולות האלה. 

נטע דגן:

	סעיף 15 - - -

דפנה בינוולד:

	לא. 
היו"ר מיכאל איתן:

	פסילת הודאה של נאשם, בטענה שבזמן מתן ההודאה הוא היה מצוי במצב נפשי שבמסגרתו הוא חתם על דברים מתוך שוויון נפש לגבי נכונותם או אי נכונותם, היא טענה שעומדת בפני ההגנה בכל מקרה.  

דפנה בינוולד:

	זה לא נכון, חייבת להיות הודאה חופשית ומרצון. אם הטענה היא שהוא לא ידע מה שהוא אומר, זה לא חופשי ומרצון. 

נטע דגן:

	 יש פה דרגת הוכחה, צריך להוכיח את זה מעל לכל ספק סביר. 

ענבל רובנשטיין:

	 אין היום אפשרות משפטית לתקוף אותו בבית משפט. 

נורית זיו:

	 ממש כן. 

דפנה ביינוול:

	 ממש כן, וגם עושים את זה. 

ענבל רובנשטיין:

	לא עושים את זה. 

נורית זיו:

	אז תעשו את זה. 

יצחק לוי:

	 בסך הכל כרגע האיש המרכזי הוא המלווה. 

היו"ר מיכאל איתן:

	השאלה היא האם המלווה צריך להיות איש מקצוע או לא. 

יצחק לוי:

	המלווה יכול להיות גם איש מקצוע. 

דפנה בינוולד:

	בוודאי, כמו שהציע דוקטור קליאן. 

נטע דגן:

	זה לא מה שכתוב. 
יצחק לוי:

	 האם אתם תאפשרו להחליף מלווה?

היו"ר מיכאל איתן:

	האם אנחנו לא צריכים להגיד, שהוא חייב להיות איש מקצוע?

ענבל רובנשטיין:

	 הוא חייב לעשות בירור. 

יצחק לוי:

	 אני מבין את הקושי לומר שהוא חייב איש מקצוע, אבל אני שואל שאלה אחרת. אם אימא שלו ליוותה אותו ותוך כדי הדברים התקשרו למטפל שלו שבא אחרי שעה, האם אתם תאפשרו לו להיכנס, על אף שאמו נמצאת אתו?

נורית זיו:

	בוודאי, הוא זכאי למלווה לפי בחירתו. 

יצחק לוי:

	האם אפשר יהיה להחליפו באמצע החקירה?

נורית זיו:

	 כן, ואני אומר לך למה. 
 
יצחק לוי:

	 בדרך כלל המלווה הראשון יהיה בן משפחה או חבר, ואחר כך יזעיקו את המלווה המקצועי. 

נורית זיו:

	המלווה הוא לא זה שחוקר, ולכן מבחינתי אם זה X או Y, זה לא משנה לי. 

יצחק לוי:

	 הסנגוריה תוכל אחר כך להשתמש במלווה כדי לתקוף את העדות הזאת. בשביל מה הוא מלווה? אני הייתי רוצה שזה יהיה איש מקצוע. הבעיה היא האם לחייב את זה בחוק או לא. 

ענבל רובנשטיין:

	צריך לברר האם יש מטפל, ואם יש מטפל, צריך להתקשר אליו. 

היו"ר מיכאל איתן:

	חבר הכנסת לוי ואני חוששים שזה ינוצל לרעה, שזאת פרצה שמזמינה הרבה אנשים להשתמש בה למטרות של הפרעה וחבלה בחקירה. למרות שאנחנו יודעים שהוא לא יכול להתערב בחקירה, אנחנו יודעים שאם יהיה על ידו מישהו, זה יכול לשבש את החקירה. אבל יש לנו תרופה בתוך הסעיף עצמו, שאם קצין המשטרה יגיע למסקנה שזה פיקטיבי, הוא יגיד לו "לך הביתה". 
יצחק לוי:

	אני מדבר על מצב הפוך, אני רוצה שהמלווה יהיה איש מקצוע. אני שואל שאלה טכנית. 
	
נורית זיו:

	יתנו לו להתחלף. 

יצחק לוי:

	 גם תוך כדי החקירה?

נורית זיו:

	בוודאי, למה לא? 

יצחק לוי:

	 האם אלה הנהלים?

נורית זיו:

	למה זה צריך לשנות לנו? ברור שיתנו לו להתחלף. 

יצחק לוי:

	 יכול להיות שיבוא החוקר ויגיד שאם אימא שלו היא המלווה, אי אפשר להחליף אותה.  

היו"ר מיכאל איתן:

	אני חושב שלהפך. 

נטע דגן:

	איזה פסיכיאטר יבוא על חשבון זמנו?

יצחק לוי:

	יש לו מטפל. צריך לתת פה גם תפקיד למשפחה שתזעיק מישהו, אי אפשר שהמדינה תעשה הכל. המשפחה מעסיקה מישהו, אז או שהיא תשלם, או שמדובר במטפל קבוע או שמדובר במטפל במעון. 

יחיאל שרשבסקי:

	 אין לאנשים האלה משפחה או מי שיגן עליהם. 

נטע דגן:

	לא לכל אחד יש כסף לשלם לפסיכיאטר פרטי שירוץ עבורו למשטרה. אף פסיכיאטר לא בא בזמנו הפנוי. 

יצחק לוי:

	 יש הרבה מאוד מקרים של אנשים שיש מי שמטפל בהם. 
מרים דביר:

	הם מטפלים בעוד אנשים. 

יחיאל שרשבסקי:

	אבל לפחות צריך לדאוג שהמשטרה תוכל לזמן אותם, ושזה לא יהיה עניין של רצונם החופשי. המשטרה צריכה להיות רשאית לזמן את המטפל. 

ענבל רובנשטיין:

	אני חושבת שצריך לחייב את השוטר לשאול את החשוד אם הוא נמצא בטיפול, האם יש לו מטפל, מה פרטי המטפל שלו, ובמידת האפשר, להרים טלפון ולהזמין אותו. למה אי אפשר לעשות הוראת חוק כל כך פשוטה?

דפנה בינוולד:

	כל חשוד ישאלו אם הוא בטיפול פסיכיאטרי? זה לא בסדר. 

יצחק לוי:

	 זאת אולי פשרה סבירה. 

יחיאל שרשבסקי:

	 המשטרה תהיה רשאית לזמן אותו ולחייב את המטפל לבוא. 

נורית זיו:

	 רק אם הוא מודיע. 

יחיאל שרשבסקי:

	 אבל המשטרה צריכה להיות רשאית לזמן אותו. 

דפנה בינוולד:

	זאת פגיעה בפרטיות. אם השוטר יודע שהאיש הזה היה מאושפז אבל כרגע הוא בסדר גמור, הוא יתחיל לשאול אותו אם הוא בטיפול פסיכיאטרי? צריך לזכור שהוא חייב לומר לשוטר את האמת, לפי מה שכתוב. זה מסוכן מאוד. 

היו"ר מיכאל איתן:

	ענבל רובנשטיין, את רוצה שיהיה עכשיו נוהל שלפיו כל אדם שמגיע לחקירת משטרה, ישאלו אותו "מה שמך? מה הכתובת שלך? האם אתה בטיפול נפשי – כן או לא?".

ענבל רובנשטיין:

	הרי זה מתחיל בכך שדבר מוגבלותו הובא לידיעת חוקר משטרה או שהוא סבר זאת בעצמו. רק אז הוא יעשה את זה. 

נורית זיו:

	 יש מלא מתחזים. 
ענבל רובנשטיין:

	אם הוא מתחזה, אין לו מטפל. אם הוא מתחזה, אין לו כסף לשלם למטפלים. 

דפנה בינוולד:

	שרונה עבר-עדני, את כל הזמן נלחמת על העניין הזה. שרונה נלחמה בוועדה בחירוף נפש כדי להגן על נכי הנפש - שגם הם בני אדם - שזכותם לא להגיד את זה, ועכשיו אתם מחייבים אותם להגיד את זה. 

ענבל רובנשטיין:

	לא מחייבים אותם. 

יצחק לוי:

	 בוא נאמר "על-פי בקשתו".

ענבל רובנשטיין:

	אם שואלים אותו, הוא יכול להגיד "לא".

אפרת רוזן:

	 זאת תהיה בעיה יותר גדולה לברר. 

ענבל רובנשטיין:

	 הרי הם לא מודעים לזה שיש להם זכות בכלל להביא מטפל. 

דפנה ביינוול:

	אבל אין להם זכות. 

ענבל רובנשטיין:

	אני מדברת על המצב אחרי החוק. 

נורית זיו:

	אז אחרי חקיקת החוק יגידו להם. 

ענבל רובנשטיין:

	אבל איפה יש פה חובה כזאת בחוק? אני חושבת שצריך להטיל חובה בחוק להגיד לו "יש לך זכות להביא מלווה". 

נורית זיו:

	 מול זכות קמה חובה. 


ענבל רובנשטיין:

	כולנו יודעים שגם כאשר יש חובה מפורשת בחוק שמוטלת על שוטרים, הם הרבה מאוד פעמים לא מבצעים אותה. 

נורית זיו:

	חוק זכויות נפגעי עבירה כולו מנוסח "זכותו של" מול החובה של המשטרה, על מה את מדברת? 

יצחק לוי:

	 אפשר לכתוב, שעל פי בקשתו יוזמן המטפל. 

אפרת רוזן:

	אבל זה כתוב "לפי בקשתו" ו"לפי בחירתו".

יצחק לוי:

	אני רוצה שעל פי בקשתו, המשטרה תזמין את המטפל שלו. 

אפרת רוזן:

	המטפל והמלווה. האם אתה מדבר על המטפל כדמות נפרדת מהמלווה?

יצחק לוי:

	כן, כי אם המלווה זה אח שלו או השכן שלו בבניין? 

אפרת רוזן:

	 הוא יכול להגיד שהוא רוצה את המטפל, והמטפל יבוא. 

יצחק לוי:

	לא, המשטרה תזמין אותו. 

היו"ר מיכאל איתן:

	למה שהמשטרה תזמין אותו?

יצחק לוי:

	 למה לא? אם הוא מבקש? 

היו"ר מיכאל איתן:

	אם הוא מעוניין בזה, הוא צריך להזמין אותו. 

יצחק לוי:

	 איך הוא יזמין?

היו"ר מיכאל איתן:

	אם אני פסיכולוג, אני אקבל פתאום הודעה מהמשטרה להגיע?

יצחק לוי:

	כן, למה לא? על-פי בקשתו. 

היו"ר מיכאל איתן:

	יכול להיות שהוא בכלל לא מכיר אותו, כי הוא היה מטופל אצלו לפני שנתיים. אם יש למישהו עניין בזה, הוא צריך לעשות מאמץ, זה הכלל בחיים. 

יצחק לוי:

	אבל תבין באיזו סיטואציה מדובר. הוא נמצא כרגע בחקירה והוא עדיין מעורער בנפשו. על-פי חוק, צריך לתת אפשרות למשטרה להזמין את המטפל שלו, על-פי בקשתו, בלי שישאלו אותו שום דבר.  

היו"ר מיכאל איתן:

	לא אכפת לי, אבל אתה לא מטיל חובה על הפסיכיאטר לבוא. 

נורית זיו:

	השאלה מה החבות של זה שאתה מזמין אותו להגיע. 

דפנה ביינוול:

	 נכון, הפסיכיאטר יגיד "אני מצטער, אני לא בא".

יצחק לוי:

	אז לא תהיה חבות, מי שיוכל - יבוא, מה אפשר לעשות? אפשר ללכת על המקסימום, והמקסימום הוא להודיע למטפל. המטפל ישקול את העניין, ואם הוא יחשוב שהוא צריך להגיע, שיבוא. נכון שאין חבות לבוא, אבל לפחות ניצור מגע עם המטפל, והכל על-פי בקשתו. לא נשאל אם יש לו מטפל, אבל אם הוא יבוא ויגיד שהוא מבקש שהמטפל שלו יהיה שם - - -

נורית זיו:

	כמלווה.

יצחק לוי:

	כמלווה שני, מה זה משנה? כמלווה במקום. אני מדבר כרגע על אדם שעצרו אותו באמצע הלילה כשהוא מבולבל, והוא לקח את אחיו כמלווה, כי זה מה שהיה לו באותו רגע. אם השוטר מתרשם שיש לו מוגבלות נפשית, והוא מבקש מלווה אחר?

נורית זיו:

	אין בעיה. 


יצחק לוי:

	אם מדובר באיש מקצוע, אני רוצה שהחוק יחייב את המשטרה - - 

יחיאל שרשבסקי:

	- - ליידע אותו. 

יצחק לוי:

	 על פי בקשתו. הוא לא מלווה, כי אותו קצין משטרה יכול להיות לחוץ ולהגיד שיש לו כבר מלווה. אני מדבר לפחות על כך שצריך ליידע את מי שיבקש החשוד. אדם נמצא בטיפול, והחקירה הזאת יכולה להרוס את כל הטיפול. אם אדם נמצא בטיפול שנה, החקירה הזאת יכולה להרוס את הטיפול. 

קריאה:

	רק פסיכיאטר או כל פסיכולוג?

יצחק לוי:

	 מי שיגיד החשוד. 

דפנה בינוולד:

	 יש המון אנשים שלא מעורערים נפשית, אבל הם בטיפול פסיכולוגי. 

נורית זיו:

	 היא אומרת דברים נכונים. יש היום המון אנשים שלא מעורערים נפשית, אבל הם בטיפול פסיכולוגי. היום זה נפוץ. אומרים "הובא לידיעתו של השוטר". איך הובא לידיעתו? מודיעים לו. 

היו"ר מיכאל איתן:

	עכשיו אני לא רוצה שאף אחד ידבר, רק חברי הכנסת. אני מרגיש שיש כאן איזושהי בעיה, אבל אני אומר לעצמי אחרי הכל, זה חוק מתקדם, ואנחנו הולכים כברת דרך מסוימת, אז נתחיל בצעד אחד. אם יהיה צורך אחר כך להוסיף, נוסיף עוד צעד. יכול להיות שבעתיד המצב לגבי כל אדם שיגיד שהוא מרגיש לא טוב ויצטרך פסיכולוג יהיה שונה. בעולם אידיאלי זה המצב שצריך להיות. למה מותר לו להזמין עורך דין ואסור לו להזמין פסיכולוג, אם הוא מרגיש לא טוב וקשה לו בחקירה? אם מדובר באדם שעבר טראומות, שיכול להרשיע עצמו אחר כך על סמך הודאה בלבד שהיא בעיה בפני עצמה, למה לא לאפשר לאדם להיחקר בתנאים טובים? אני לא אומר שאנחנו צריכים עכשיו להיכנס לדקויות הכי קטנות. חבר הכנסת לוי, אם אתה עומד על דעתך ורוצה להטיל על המשטרה חובת הודעה, אני רואה בזה דבר מאוד מאוד פרובלמטי, כי אני מפחד שינצלו את זה לרעה. 

יצחק לוי:

	 על פי בקשתו. 

היו"ר מיכאל איתן:

	על פי בקשתו יודיעו למי?


יצחק לוי:

	 למטפל שהוא יציין. 

היו"ר מיכאל איתן:

	ככל שהוא נמצא בטיפול. 

אליעזר כהן:

	הוא מבקש הבחנה בין מלווה למטפל. הדוגמה שנתת מצוינת, הוא בא למשטרה בלילה עם האח שלו, אבל הוא רוצה את המטפל. 

היו"ר מיכאל איתן:

	את זה יתנו לו. 

אליעזר כהן:

	זו ההבחנה שאני מקבל. השאלה איך זה יהיה כתוב בחוק. 

היו"ר מיכאל איתן:

	הבעיה שחבר הכנסת יצחק לוי מדבר עליה היא אחרת. עד כמה שאני מבין, חבר הכנסת לוי, הבקשה שלך היא לא רק לעשות הבחנה בין המלווה שיכול להיות גם בן משפחה לבין המטפל, אלא אתה אומר שאתה רוצה לחייב את עניין המטפל בצורה מודגשת יותר.  

יצחק לוי:

	בלי שחוקרים אותו, אבל אם הוא מבקש להזמין את המטפל, המשטרה תזמין אותו. אם הוא ירצה, הוא יבוא, ואם הוא לא ירצה, הוא לא יבוא, אבל יש ליידע את המטפל. 

היו"ר מיכאל איתן:

	חבר הכנסת לוי, זה יעודד את הטיפול, כי כל אדם שנמצא בטיפול פסיכולוגי - - -

יחיאל שרשבסקי:

	 רק אם הוא סובל ממוגבלות נפשית. 

נורית זיו:

	 מה זאת אומרת? 

היו"ר מיכאל איתן:

	אני אוציא את כולכם החוצה ואקיים את הדיון הזה בין שלושת חברי הכנסת. השוטר לא יודע אם באותו זמן הוא סובל ממוגבלות נפשית כן או לא. אנחנו לעולם לא נוכל להגיע לרמת הידע שלכם. אחרי שמיצינו את הוויכוח, אנחנו צריכים להחליט. אתם רוצים שנכריע כמו בבית משפט, שנגיד לכם תודה רבה ואנחנו נדבר בדלתיים סגורות? אל תקשו עלינו. השאלה היא האם זה לא ינוצל לרעה. אתה אומר שהוא יכול להזמין את המטפל שלו. ההנחה היא שאם יש לו פסיכולוג או מטפל, הפסיכולוג הזה לא יעשה שום דבר רע, כי הוא לא הלך אליו מראש כהכנה. מצד שני, איך המשטרה תדע שהוא באמת המטפל שלו? מי זה המטפל? האם זה יכול להיות כל עובד סוציאלי או כל פסיכולוג?  

נורית זיו:

	טיפול באומנויות, יש להם מלא מטופלים. 

היו"ר מיכאל איתן:

	אני מעדיף לחזור לניסוח הקודם, אבל אני לא אתעקש. 

יצחק לוי:

	אני יוצא מנקודת הנחה, שלא כל אדם יכול לטעון את זה, לא כל אדם יכול להגיד שהוא לא בסדר.  

נורית זיו:

	 לפי זה כן, כל אדם. 

היו"ר מיכאל איתן:

	כן, והשוטר יפחד. לפי זה כן לגבי כל אדם שיעלה את הטענה. 

יצחק לוי:

	כתוב כאן "הובא לידיעת חוקר המשטרה". 

היו"ר מיכאל איתן:

	הוא יגיד לשוטר. המנצל לרעה יהיה דווקא זה שיגיד, כאשר אולי דווקא אחרים לא יגידו את זה. 

יצחק לוי:

	אתה אומר שלשוטר או לחוקר אין שיקול דעת, וזה מה שכתוב בחוק. אני לא הבנתי את זה כך בהתחלה, אבל עכשיו אני מבין שלחוקר אין שיקול דעת. 

נורית זיו:

	 אין לו. 

יצחק לוי:

	 אין לו גם שיקול דעת לגבי השאלה מי המלווה. 

קרן גלאון-לחנו:

	 אלא אם כן הוא מפריע לו. 

יצחק לוי:

	 הוא אומר "בלי התיקון שאני רוצה, בוא תראה לאן הגענו". קודם כל לשוטר אין שיקול דעת לגבי העניין הזה. אם השוטר בעצמו מרגיש שמדובר במקרה של מוגבלות נפשית, זה ברור. אף על פי כן, הוא מחויב להכניס מלווה, כשהוא אומר לו "אני חולה נפש". מי זה המלווה? הוא יכול לבקש את רב העיר. 

מה אתה אומר עכשיו? שאתה רק רוצה למנוע ממנו לקבוע מי המלווה שלו. אם ברגע הראשון הוא לא לקח את המלווה הנכון, לפני שבאים לעצור אותו אני רוצה לאפשר לו להתחרט. 

היו"ר מיכאל איתן:

	אין עם זה בעיה. 

אליעזר כהן:

	ברגע שהוא בא בלי מלווה, אי אפשר לדעת בכלל שהוא מוגבל. 

היו"ר מיכאל איתן:

	הגעת לנקודה בה הוא קורא לרב העיר. האם זה לא רחב מדי והסיטואציה לא מוגזמת?

יצחק לוי:

	 יכול להיות שכן. אנחנו הולכים עכשיו אחורה, אולי צריך לבטל את המלווה בכלל. 

היו"ר מיכאל איתן:

כל אדם יבוא ויבקש להביא מלווה. הרמאים עוד ירוויחו, ואלה שלא יודעים את הטריק יפסידו. אני חוזר אחורה, כי אני לא רוצה שיעשו ממני צחוק ויגידו "ישבו שם אידיוטים שחוקקו חוק מטומטם". עכשיו עם כל אחד בא מלווה, ואני לא יודע אם זה טוב. 

דפנה בינוולד:

	זה לא טוב. 

היו"ר מיכאל איתן:

	אנחנו לא נסיים את הדיון הזה. אנחנו נחליט לגבי זה עוד מעט לבד. אני אשאיר את זה לדיון בין שלושתנו. בשביל מה צריך את האנשים כאן? בואו נתקדם. 

אליעזר כהן:

	 אני באתי לסעיף הגדול הבא. 

היו"ר מיכאל איתן:

	אין עוד סעיפים גדולים. 

אפרת רוזן:

	יש רק עוד אחד. סיימנו את סעיפים 16 ו-17 ואתם רק תחליטו לגבי המלווה? 

היו"ר מיכאל איתן:

	אנחנו נחליט בינינו, כן. 

ענבל רובנשטיין:

	זאת פעם ראשונה שאנחנו דנים בסעיף 16. 

היו"ר מיכאל איתן:

	אני לא רוצה לשמוע את זה. 

אפרת רוזן:

	סעיף 18 - אזהרת עד עם מוגבלות שכלית. החלטנו להביא שלושה נוסחים להצבעה. 

יצחק לוי:

	 בואו נצביע, כבר דיברנו על זה המון. 

אפרת רוזן:

	עשינו את הבדיקה המשווה, שביקשתם מאתנו לעשות. ערכנו שתי בדיקות משוות במקביל, כאשר גם משרד המשפטים וגם אנחנו הגענו לאותה תוצאה. כל המדינות בעולם, ברגע שהעד כשיר להעיד, לא דורשות עוד תוספת ראייתית. אם הוא לא מבין את האזהרה, משקל העדות נקבע לפי מה שבית משפט מחליט. המגמה כרגע בעולם - בסקוטלנד חוקק חוק ספציפי לגבי אנשים עם מוגבלות נפשית. לפני שנה נקבעה שם פסקה מפורשת, שהיעדר הבנה של מהות האזהרה לא משפיעה לגבי כשירות לקבל את העדות. בוועדות בעולם גם בניו-זילנד וגם בבריטניה אמרו שהם רוצים לבטל את מבחן ההבנה של האזהרה לגבי אנשים עם מוגבלות. 

ענבל רובנשטיין:

	היום בבריטניה ובארצות הברית האנשים האלה לא כשירים בכלל להעיד. 

אפרת רוזן:

	 בארצות הברית לא בדקתי.  

ענבל רובנשטיין:

	אדם שלא מבין אזהרה ולא מבין חובה לומר אמת ולא יכול להישבע - - -

אפרת רוזן:

	אבל אצלנו הם כשירים. הוועדות שישבו גם בבריטניה המליצו על תיקון חקיקה ספציפי. הן אומרות שהמבחנים האלה של כשירות לא נכונים, ושצריך לשנות את זה כך שזה יהיה משקל לעדות ולא רק לא להוסיף כשירות, אלא גם לא להוסיף את התוספת הראייתית. אני רק מתארת את המצב. 

ענבל רובנשטיין:

	אבל עוד אין שם חוק. כרגע בארצות הברית המצב יותר גרוע ממה שאת אומרת. 

אפרת רוזן:

	 את ארצות הברית לא בדקתי. 

ענבל רובנשטיין:

	אנחנו בדקנו את המצב גם בארצות הברית וגם בבריטניה. גם בדקנו את השאלה, אם דורשים סיוע - - -

אפרת רוזן:

	חוק ספציפי לגבי אנשים עם מוגבלות, או בכלל?

ענבל רובנשטיין:

	לגבי אנשים שלא מסוגלים להבין את החובה לומר אמת ולא מבינים אזהרה.  

אפרת רוזן:

	 לא לגבי אנשים עם מוגבלות.

היו"ר מיכאל איתן:

	מה זה משנה? הם לא מבינים. 

ענבל רובנשטיין:

	אז הם לא מוגבלים? הם בוודאי מוגבלים. בארצות הברית לא רק שלא נבדקה השאלה אם צריך סיוע, משום שהם בכלל לא כשירים להעיד, אלא באנגליה המצב המשפטי הפוזיטיבי הוא שהם לא כשירים להעיד. יש ועדות שרוצות לתקן את החוק, אבל אי אפשר היום להסתמך על טענות כאלה. 
	 
לבנת משיח:

	 ברגע שהוחלט שהוא לא כשיר - - -

אפרת רוזן:

	 אבל ברגע שהוא כשיר, לא צריך עוד שום דבר. 

ענבל רובנשטיין:

	המבחן הוא היכולת שלו לומר אמת. 

היו"ר מיכאל איתן:

	מה שזה אומר זה ששלוש הגישות שלנו הן אפשריות, אף אחת מהן לא אבסורדיות. אפשר לקחת את זה עם סיוע, אפשר לקחת את זה עם חיזוק ואפשר לבטל בכלל, ואנחנו נחליט בעניין. 

אטקה קליינמן:

	להשאיר את המצב הקיים. 

היו"ר מיכאל איתן:

	עכשיו אני לא רוצה להתווכח על זה. תביאי את זה להצבעה בסוף ונתייעץ עם החברים. 

אפרת רוזן:

	נשארו עכשיו הדברים התקציביים. הראשון בהם הוא סעיף 2 להצעת החוק שבעמוד 2.  


היו"ר מיכאל איתן:

	אין כאן נציג של משרד האוצר, ולכן מבחינתנו אין מגבלות תקציביות. יש כאן חזקה, שאם נציג האוצר אינו מגיע, סימן שאין בעיה תקציבית. 

אפרת רוזן:

	אבל אתה רוצה לעבור על הסעיף? כי אנחנו לא אישרנו את הסעיף. החלנו את סעיף 2, שלגבי חשודים הם ייחקרו אצל חוקר מיוחד לגבי כל העבירות ולא רק לגבי העבירות שמנויות בתוספת. מה שהוצג בפנינו מבחינה תקציבית בוועדה היה שהמשמעות היא של 400 חקירות, שהעלות הכוללת שלהן היא 800,000 שקל, אבל זה כולל גם את העלויות לגבי העבירות שמנויות בתוספת, כלומר שהעלות תהיה כחצי מזה לשנה. כך נאמר בדיון בינואר. 

נורית זיו:

	 מי אמר שזה עוד 400 חקירות? של חולי נפש?

אפרת רוזן:

	לא, של חשודים עם מוגבלות שכלית. דבורה דיברה על כ-400 חקירות בשנה.  

נורית זיו:

	האם מדובר פה רק במוגבלות שכלית בחשודים?

אפרת רוזן:

	 כן. 

לאה מאיר:

	על כל סוגי העבירות. 	

רינת וויגלר:

	אני רוצה לומר שמבחינת תמיכת הממשלה בחוק הזה היתה החלה הדרגתית. אמנם אין פה נציג של משרד האוצר, אבל אנחנו בוודאי לא לוקחים על עצמנו שום תוספת תקציבית. חשודים לא היו בגדר ההחלה ההדרגתית הזאת. 

אפרת רוזן:

	אנחנו לא מדברים עכשיו על התחולה ההדרגתית. 

רינת וויגלר:

	 אבל החשודים לא היו בחוק. 

אפרת רוזן:

	אבל אלה שני דברים שונים. 


רינת וויגלר:

	הם גם לא היו בחוק. אנחנו בוודאי מתקציבנו לא יכולים לקחת את זה על עצמנו. אם המשטרה רוצה, שתיקח את זה. 

נורית זיו:

	מה את רוצה ממני? זה חוקר מיוחד. 

רינת וויגלר:

	 למה ההתנפלות עלינו? משרד הרווחה לא יכול לקחת את זה על עצמו. 

נורית זיו:

	אני לא אמרתי דבר. 

ענבל רובנשטיין:

	זה שייך למשרד המשפטים, כי אלה עלויות של הסנגוריה הציבורית. על מה אתם מדברים? מדברים על ייצוג של חשודים. 

רינת וויגלר:

	לא על ייצוג, על חקירה מיוחדת. 

נורית זיו:

	על חקירה מיוחדת, כתוב שכל מי שחוקר הוא זה שגם מממן, אז אמרתי שאתם תצטרכו להתמודד עם זה. 

רינת וויגלר:

	אני מבקשת שיירשם בפרוטוקול, שאנחנו ללא כל תוספת תקציבית לא יכולים לקחת חשודים. 

אפרת רוזן:

	אני אקרא את סעיף 31 - תחולה הדרגתית:

	"(א) חוק זה יחול בהדרגה כמפורט בפסקאות (1) עד (3), החל במועדים הקבועים באותן 
        פסקאות:

	(1) לגבי עבירה כאמור בפרט 1 לתוספת - בתום שנה מיום פרסומו של חוק זה;

	(2) לגבי עבירות כמפורט להלן - בתום שנתיים מיום פרסומו של חוק זה:

		(א) עבירה כאמור בפרט 2 לתוספת, כשהחשוד והנפגע הם בני משפחה של 
                          האדם עם המוגבלות או כשהחשוד הוא בן משפחה והנפגע הוא האדם עם 
               המוגבלות;
	(ב) עבירה כאמור בפרט 3 לתוספת, לפי סעיפים 337, 368ב ו-368ג לחוק 
               העונשין".

 מדובר על עבירות בתוך המשפחה. זו החלה הדרגתית של העבירות הכי חמורות. 

סעיף (3) דן "לגבי עבירות כאמור בפרט 2 או 3 לתוספת שהוראות פסקה (2) לא חלות לגביהן - כלומר אלימות לא בתוך המשפחה, וזה יהיה - במועד שיקבע השר בצו, בהסכמת שר האוצר". היה נראה לנו הגיוני עניין השנתיים מאז יישום החוק. הבעיה היחידה שלנו היתה עם פסקה 3, שלא מדובר על מועד קבוע בחוק, זה איזשהו מועד שהשר קובע בעצמו, וזה לא מובא פה אפילו לאיזושהי קביעה. נראה לנו שתוך שנתיים - - -

היו"ר מיכאל איתן:

	תכתבי תוך ארבע שנים. 

אפרת רוזן:

	אני ממשיכה לקרוא:

	"(ב) על אף הוראות סעיף קטן (א), תחולתו של סעיף 10(א)(1) לעניין סעיף 17 תהיה - 

		(1) לגבי חקירת חשודים בעבירות כאמור בפסקאות (1) עד (3) של סעיף קטן (א) - 
במועד שלא יקדם מתום שלוש שנים מיום פרסומו של חוק זה".

היו"ר מיכאל איתן:

	אם אני קובע ארבע שנים ואחרי ארבע שנים הוא ירצה ולא יוכל, אני לוקח לו את הסמכות. 
תוך ארבע שנים הוא יקבע תוספות, הוא יקבע נגיד חלק מהדברים, ואחר כך הוא ירצה להוסיף עוד, אז הוא יגיד "אני כבר לא יכול".

אפרת רוזן:

	מדובר על הכניסה לתוקף של החוק לגבי אותן עבירות. 

היו"ר מיכאל איתן:

	נגיד שהיום יש לו רשימה של 100 עבירות. משרד האוצר אומר לו "תוסיף עוד 20". 

אפרת רוזן:

	אנחנו לא מדברים על הוספת עבירות מעבר למה שקבוע בחוק.

היו"ר מיכאל איתן:

	החלה. הוא יחיל על חלק בגלל בעיות תקציביות. אני אומר לו "אתה חייב לגמור הכל בארבע שנים". בארבע שנים הוא צריך להגיע למקסימום, ואם הוא לא החיל, מה קרה?

לבנת משיח:

	 הוא הפר את החוק. 

היו"ר מיכאל איתן:

	הוא פועל בניגוד לחוק. השאלה היא האם באופן אוטומטי בתום ארבע שנים הכל חל.


אפרת רוזן:

	זה יהיה חייב לחול. 

היו"ר מיכאל איתן:

	זה מה שאומר המצב המשפטי עכשיו?

יצחק לוי:

	אפשר לנסח את זה ככה. 

אפרת רוזן:

	יכול להיות שאני לא מבינה את השאלה. זה אומר שתוך ארבע שנים, החוק הזה יחול בהדרגה החל במועדים הקבועים. לגבי העבירות האלה, זה יחול בתום ארבע שנים. אין אפשרות אחרת. 

היו"ר מיכאל איתן:

	איך זה יהיה כתוב?

אפרת רוזן:

	חוק זה יחול בהדרגה, החל במועדים הקבועים, וזה יהיה עד תום ארבע שנים. רוב העבירות יהיו עד תום שנה. חלק מהעבירות יהיו עד תום שנתיים. לגבי עבירות כאמור בפרט 3, במקום "במועד שיקבע השר", נגיד שזה יהיה בתום ארבע שנים מיום כניסת החוק לתוקף. 

היו"ר מיכאל איתן:

	כתוב כאן רק "לגבי עבירות כאמור בפרט 2 או 3 לתוספת", ומה עם עבירות אחרות?

אפרת רוזן:

	זה קבוע בפרט 2 ו-1 כבר. 

היו"ר מיכאל איתן:

	וזה כולל את כל העבירות האפשריות?

אפרת רוזן:

	כל העבירות שבתוספת, זה לא כל העבירות בכלל. 

היו"ר מיכאל איתן:

	אבל אני שואל מה עם כל העבירות בכלל. 

אפרת רוזן:

	לשם כך צריך לתקן את התוספת, וזה צריך לבוא לאישור הוועדה. 


היו"ר מיכאל איתן:

	השאלה היא האם אני לא מכביד עליו כשאני קובע ארבע שנים. 

אפרת רוזן:

	 אני לא רואה איך. 

יצחק לוי:

	לגבי מה שבתוספת, התחולה היא תוך ארבע שנים. אם הוא רוצה להוסיף על התוספת, זה דורש תיקון. 

אפרת רוזן:

	אם הוא רוצה להוסיף, זה צריך לבוא לאישור ועדת החוקה, חוק ומשפט. זה תיקון של התוספת. 

היו"ר מיכאל איתן:

	זה שינוי בחקיקה, זאת הצעת חוק חדשה. 

אפרת רוזן:

	נכון.  אני חושבת שעשינו תיקון של התוספת באישור הוועדה, אבל אפשר לבדוק את זה. 

קריאה:

	לא. 

יצחק לוי:

	 אז זאת חקיקה רגילה. 

אפרת רוזן:

	 אני ממשיכה לקרוא:

	"(ב) על אף הוראות סעיף קטן (א), תחולתו של סעיף 10(א)(1) לעניין סעיף 17 תהיה - 

		(1) לגבי חקירת חשודים בעבירות כאמור בפסקאות (1) עד (3) של סעיף קטן (א) - 
במועד שלא יקדם מתום שלוש שנים מיום פרסומו של חוק זה;
(2) לגבי חקירת עדים ומתלוננים בעבירות כאמור בפסקה (1) - במועד שלא יקדם 
מתום חמש שנים מיום פרסומו של חוק זה". 

	פה מדובר על התיעוד. 

היו"ר מיכאל איתן:

	מה זה כל החוקים העתידניים האלה? יבוא חוק ההסדרים ויבטל את הכל. 


קרן גלאון-לחנו:

	לחוק הזה יש תקציב. הוא הגיע כהצעת חוק ממשלתית. כל הרחבה פוגעת בקונסנסוס שעליו הוא קיים. 

יצחק לוי:

מה זאת אומרת? את אומרת שאנחנו צריכים לקחת את החוק כמו שהוא ניתן לנו ולהגיד זהו. על 400,000 שקל לא יפילו את זה. 

קרן גלאון-לחנו:

	 אנחנו גם לא בטוחים שזה 400,000 שקל. 

יצחק לוי:

	 האוצר לא יתנגד, אלא יגיד שהרווחה תמצא את זה ממקורותיה. 

היו"ר מיכאל איתן:

	יש כאן שאלה קונסטיטוציונית ממדרגה ראשונה. אני הצעתי שכל ועדה בכנסת תהיה אחראית גם להעברות התקציביות של המשרדים שעליהם היא ממונה. על ידי זה חברי הוועדה יוכלו לראות במבט הרחב יותר את סדרי העדיפויות של המשרד, ולקחת אחריות ולדעת מאיפה לקחת את הכסף כאשר הם אומרים שהם מחוקקים חוק. 

יצחק לוי:

	 זה נכון מלבד ועדת החוקה, חוק ומשפט. לך אין משרד מסוים. 

היו"ר מיכאל איתן:

	משרד המשפטים. 

יצחק לוי:

	אתה עוסק פה בענייני רווחה, משטרה וכולי. 

היו"ר מיכאל איתן:

	אני אהיה אחראי להעברות תקציביות של משרד המשפטים. 

יצחק לוי:

	בחוק הזה זה לא מועיל לך. 

דפנה בינוולד:

	פה זה משרד הרווחה. 

יצחק לוי:

	משרד הרווחה, המשרד לביטחון פנים. 


היו"ר מיכאל איתן:

	תמיד יהיו חוקים שנוגעים לכמה משרדים, אבל באופן עקרוני, אם עיקר התקציב היה בוועדת העבודה והרווחה, יכול להיות שהיא היתה גם יכולה לחוקק אותו, ואז היא היתה יכולה להידרש לשאלה בצורה עניינית - מה עושים עם הכסף? אז הם היו אומרים בעצמם "אנחנו לא רוצים את החוק". אין זו חוכמה שאני מחוקק חוקים ומישהו אחר משלם את הכסף שלהם. אני מרגיש לא בנוח. איך אני יודע עכשיו אם אני לא עשיתי עוול בגלל ה-400,000 שקל, ושמחר לא זורקים בגללם איזה קשיש מהוסטל? 

יצחק לוי:

	אבל יש שיקול דעת לפי הסכום. אנחנו כולנו יודעים שסכום של 400,000 שקל במשרד זה לא מה שמפיל איזו תוכנית. אם זה היה ארבעה מיליון או 40 מיליון שקל, הייתי מרים ידיים. 

אפרת רוזן:

	האם אתה מאשר את סעיף (ב), כפי שהקראנו אותו? 

היו"ר מיכאל איתן:

	כן. 

אפרת רוזן:

	התוספת אושרה בדיון הקודם. אנחנו נקבע מועד להצבעות אחרי הפגרה, כך שאם יש הסתייגויות, הן יוגשו אלינו עד שבוע לפני המועד שאנחנו נפרסם אותו מראש. 

לבנת משיח:

	מבחינת הניסוח של הדברים, זה דורש גם תיקון עקיף בחוק הסנגוריה הציבורית - - -

היו"ר מיכאל איתן:

	רבותיי, אני מאוד מודה לכם. אני מפסיק את הישיבה. 

	הישיבה נפסקה בשעה 12:20

	(חידוש הישיבה בשעה 12:45)

היו"ר מיכאל איתן:

	אני מחדש את הישיבה. 

אפרת רוזן:

	יש כמה נקודות שראינו שפספסנו. לגבי סעיף 16 - ליווי בחקירה שאישרתם, הדרישה פה היא שדבר המוגבלות הובא לידיעת חוקר המשטרה. עדיף לקבוע גם שזה הובא לידיעתו או שחוקר המשטרה סבר. 

היו"ר מיכאל איתן:

	אני קודם רוצה לשאול האם אנחנו לא מרחיקים לכת עם הליווי. 


יצחק לוי:

	זה לא סותר. 	

אפרת רוזן:

	 במקום שזה רק "הובא לידיעת חוקר משטרה", צריך לומר "או הובא לידיעת חוקר משטרה או שחוקר המשטרה סבר בעצמו", אפילו אם לא הביאו את זה לידיעתו. 

	אנחנו רוצים להבהיר שהמלווה הוא לא עורך הדין, בגלל שנוצרו מקרים שבהם אנשים שמייצגים נפגעי עבירה לגבי חוק נפגעי עבירה אמרו "אנחנו המלווים", וכך מנעו מהם מלווה משל עצמו, שיש לו זכות נפרדת לסניגור. 

אליעזר כהן:

	 זה כאילו לפתוח משפט בתוך משפט, זה מסוכן מאוד. 

היו"ר מיכאל איתן:

	את אומרת שצריך להיות ברור, שזה לא על חשבון עורך הדין. 

יצחק לוי:

	 והיא גם דיברה על חוקר המשטרה שסבר בעצמו או הובא לידיעתו. 

היו"ר מיכאל איתן:

	בוא נשאל את עצמנו האם אנחנו לא מגזימים פה. 

אליעזר כהן:

	 שמעתי את כל המומחים מההתחלה ועד הסוף. 

היו"ר מיכאל איתן:

	אני מפחד מאוד. 

יצחק לוי:

	 רק היום נפל לי האסימון. אני הבנתי שיש פה איזו ראיה שמוכיחה שהוא באמת פגוע נפש, ושלא כל אחד יכול להגיד שהוא מוגבל נפשית. מי לא מוגבל נפשית? מלבד משה רבנו, כל אחד. 

היו"ר מיכאל איתן:

	עד היום טיפלנו רק במוגבלות שכלית, שזה דבר קבוע ועובדתי. עכשיו אנחנו מדברים על התקפות, אדם יגיד שהוא קיבל התקפה. 

אפרת רוזן:

	 אבל הסעיף מפנה לאדם עם מוגבלות נפשית, וההגדרה של אדם עם מוגבלות נפשית זה לא רק שיש לו לקות נפשית, אלא שמוגבלת היכולת שלו להיחקר או למסור עדות, כלומר זה לא שסתם הוא יבוא ויגיד שהוא מוגבל נפשית. 


היו"ר מיכאל איתן:

	אבל השוטר לא יודע, ואם אנחנו מחייבים את השוטר על סמך בקשה, אנחנו עושים בלגן. 

אפרת רוזן:

	 אתה מחייב אותו על סמך בקשה.

היו"ר מיכאל איתן:

	לא, אחרי שהוא יודע והובא לידיעתו. 

אפרת רוזן:

	 שהוא אדם עם מוגבלות נפשית, אבל יש הגדרה מה זה אדם עם מוגבלות נפשית, זה לא כל אדם שאומר "יש לי בעיה נפשית". אדם עם מוגבלות נפשית זה אדם עם לקות נפשית, שבשל הלקות מוגבלת היכולת שלו להיחקר. 

היו"ר מיכאל איתן:

	אז הוא אומר "אני לא יכול להיחקר".

אפרת רוזן:

	זה לא מספיק שהוא אומר. 

היו"ר מיכאל איתן:

	הוא אומר "יש לי פסיכולוג, אני רוצה את הפסיכולוג שלי".

יצחק לוי:

	 "יש לי הזיות, יש לי דמיונות".

היו"ר מיכאל איתן:

	הוא לא צריך להגיד דבר. הוא אומר "אני לא יכול, יש לי בעיה נפשית".

אפרת רוזן:

	 זה לא מספיק כדי שאדם יהיה עם מוגבלות נפשית. 

היו"ר מיכאל איתן:

	איך השוטר יקבע אם כן או לא?

אפרת רוזן:

	 כדי שאדם יהיה אדם עם מוגבלות נפשית, לפי החוק הזה, החוקר צריך לראות שהאדם - -

היו"ר מיכאל איתן:

	איך הוא צריך לראות? כתוב "הובא לידיעתו".

אפרת רוזן:

	ההגדרה של אדם עם מוגבלות נפשית לא אומרת "הובא לידיעתו".

יצחק לוי:

	 אבל מה ההגדרה?

אפרת רוזן:

	יש לנו שני שלבים. מדובר באדם עם לקות נפשית, שבשל הלקות מוגבלת היכולת שלו להיחקר או למסור עדות. 

יצחק לוי:

	 אז הוא יגיד שיש לו מגבלה להיחקר. אם את שוטרת ואני בא להיחקר בפניך, אני אומר שאני לא יכול להיחקר. 

היו"ר מיכאל איתן:

	כל הפושעים יידעו את זה. 

יצחק לוי:

	 אם את שוטרת, מה תעשי?

אפרת רוזן:

	 אני אומרת שאני יודעת שהחוק מאפשר לי להביא לך מלווה, רק אם אתה אדם עם מוגבלות נפשית. 

יצחק לוי:

	 אבל איך את בודקת את זה? אני אומר לך. 

אפרת רוזן:

	 אני מתחילה לדבר אתך. 

יצחק לוי:

	אני מדבר באופן נורמלי לגמרי, אבל אני אומר לך "דעי לך שאני סובל מסכיזופרניה". 

היו"ר מיכאל איתן:

	אני מציע שאם אדם באמת חולה, שיביא את הפסיכיאטר או את הפסיכולוג שלו. 

אליעזר כהן:

	 שיביא את האסמכתאות למחלתו. 

יצחק לוי:

	 אבל אז אתה מעכב את החקירה. 
היו"ר מיכאל איתן:

	לא, הוא יהיה המלווה. זה המלווה שלו. 

אפרת רוזן:

	 אבל למה להגביל אותו, אם הוא רוצה שאימא שלו, אבא שלו או כל בן אדם אחר יהיה המלווה שלו?

היו"ר מיכאל איתן:

	אז אין חקירות משטרה ועושים צחוק מהעבודה. הוא יכול להגיד "בלי אימא שלי, אני עושה במכנסיים, אז תביא את אימא שלי".

אפרת רוזן:

	 אבל הוא לא אדם עם מוגבלות נפשית. 

היו"ר מיכאל איתן:

	אבל השוטר לא יודע להשיב לו על זה. איך את רוצה שהשוטר יוכיח את זה? איך הוא צריך להוכיח שהוא אדם עם מוגבלות נפשית?

אפרת רוזן:

	 הרי זה ברור שזה הרבה יותר קשה מאדם עם מוגבלות שכלית. 

היו"ר מיכאל איתן:

	אבל מסבירים לך כאן שאדם יכול להיראות עצוב ובדיכאון, כמו שיכול לקרות לכל אדם נורמלי שנחקר במשטרה, כשבניגוד לאדם נורמלי, אצלו סף הרגישות והיכולת לענות תשובות הוא הרבה יותר נמוך. לכן לא אכפת לו להגיד "כן" לכל שאלה שישאל אותו השוטר. איך שוטר יידע להבחין בזה?

אפרת רוזן:

	 הוא לא יידע. 

אליעזר כהן:

	 זה מה שאני שואל, מה עושים היום?

אפרת רוזן:

	 היום זה לא קיים, אין לו זכות למלווה. 

יצחק לוי:

	 אני אגיד לך מה הפתרון. את צריכה למצוא מבחן אחר למוגבלות נפשית. 

אפרת רוזן:

	פחדתי שלזה נגיע. אתה לא יכול להגדיר את זה אחרת. 

יצחק לוי:

	המבחן היום של מוגבלות נפשית הוא מבחן שכל אחד יכול להיכנס לתוכו. את צריכה למצוא מבחן אחר והגדרה אחרת למוגבלות נפשית. אני לא חושב שנוכל לעשות את זה היום. אני חושב שאת צריכה לשבת עם האנשים, ולמצוא מבחן שיצמצם את העניין לאנשים שיש להם בעיה של מוגבלות נפשית אמיתית. 

אפרת רוזן:

	 אבל אל תצמצם את זה לגבי כל החוק. אם אתה רוצה, בוא נעשה את זה רק לגבי סעיף החקירה במשטרה. 

היו"ר מיכאל איתן:

	יכול להיות שאדם שיש לו מוגבלות נפשית הוא אדם שיכול להציג תעודה שהוא בטיפול על ידי מומחה. 

אפרת רוזן:

	 לגבי שלב ההעדה אין לנו בעיה, כי בבית משפט דורשים חוות דעת ממומחה, כך שאנחנו מדברים רק על שלב החקירה. 

אליעזר כהן:

	 שיציג תעודות בחקירה, שהוא כבר שנתיים נמצא במוסד לטיפול פסיכיאטרי. 

אפרת רוזן:

	מבחינה משפטית, ברור שאפשר לעשות את זה, אבל אני רק יכולה לדמיין בעיני רוחי מה היו אומרים על זה פה. 

היו"ר מיכאל איתן:

	שיצעקו עד מחרתיים, לא מעניין אותי. 

אפרת רוזן:

	 לא לכולם יש תעודה, לא כולם נמצאים במעונות. 

היו"ר מיכאל איתן:

	או תעודה או עדות של איש מקצוע. 

אפרת רוזן:

	 מה זה איש מקצוע?

יצחק לוי:

	 לפי דעתי, איש מקצוע זה או פסיכיאטר או פסיכולוג. 

אפרת רוזן:

	 פסיכיאטר זה יותר קל, אבל יש היום הרבה אנשים שהולכים לטיפול פסיכולוגי. 
יצחק לוי:

	 אבל הפסיכולוג צריך להגיד שמדובר בהפרעה נפשית. 

היו"ר מיכאל איתן:

	הפושעים ילמדו את הטריק הזה ויעשו מאתנו צחוק, ואז נתבייש בחוק שחוקקנו. 

אליעזר כהן:

	 נכון מאוד. 

יצחק לוי:

	 מאה אחוז, רק היום הבנתי את זה. 

היו"ר מיכאל איתן:

	לפחות שיביא תעודה או שיבוא פסיכולוג ויאשר את זה. 

אפרת רוזן:

	 אנחנו מדברים רק על הליווי בחקירה, לא על שאר הדברים. 

היו"ר מיכאל איתן:

	הוא יקבל זכות לליווי. 

אפרת רוזן:

	 אשר הוכיח את דבר מוגבלותו?

היו"ר מיכאל איתן:

	"הוכיח" זה מילה קשה מדי. הוא הציג בפני התובע אישור בעל פה או בכתב על היותו חולה או בטיפול. 

אפרת רוזן:

	 ראיה. 

יצחק לוי:

	 אם אכן אנחנו מצמצמים את הסעיף ומכניסים אליו רק אנשים שהם באמת בטיפול ומוציאים את כל השאר, כאן צריך ליידע את המטפל. 

היו"ר מיכאל איתן:

	אבל הוא יביא את האישור. 

יצחק לוי:

	 לא בטוח. הוא יביא תעודה שאתמול הוא ביקר בבית חולים פסיכיאטרי ושרק אתמול הוא חזר מטיפול, וזה ישמש ראיה. 
היו"ר מיכאל איתן:

	אם היא אומרת שזאת ההגדרה של מוגבל נפשית, הוא צריך להביא ראיה שהוא עומד בתנאים ושיש לו בעיה להיחקר, כי זה לא מספיק שהוא רק חולה. 

יצחק לוי:

	 מה אתה רוצה ממנו? באמצע הלילה הוא יביא ראיה? 

אפרת רוזן:

	 אפשר להגיד שזאת הראיה ללקות הנפשית ולא למוגבלות הנפשית. 

יצחק לוי:

	 מכיוון שכבר צמצמנו את מי שנכנס לסעיף הזה, צריך לתת אפשרות לאותם אנשים - בלי לחקור אותם - אם הם רוצים, להתקשר או שהמשטרה תתקשר למטפל שלהם. 

אפרת רוזן:

	 אני לא מבינה למה זה לא קיים כבר עכשיו. 

יצחק לוי:

	 כי שוטר יכול להגיד "אתה באת עם מלווה, וזה בסדר על פי החוק". אם הוא בא עם השכן שלו או עם אחיו הקטן, הוא יכול להגיד שעל פי החוק הוא יכול לחקור אותו. השוטר לא צריך לחקור אם יש לו מלווה או לשאול אותו אם הוא בטיפול - זה בסדר שהוא לא ישאל, אבל אם על פי בקשתו הוא יבקש מלווה, צריך לאפשר לו להחליף את המלווה. 

היו"ר מיכאל איתן:

	אני מסכים. 

אפרת רוזן:

	 אני אסביר מה הסעיף קובע. הוא מפנה לסעיף 8, והנוסח של סעיף 8 הוא כדלהלן, אם נעשה את ההתאמות: "אדם עם מוגבלות נפשית זכאי לכך שאדם המלווה אותו, לפי בחירתו, יהיה נוכח בחקירה". מה אתם רוצים להוסיף?

היו"ר מיכאל איתן:

	זה מה שאנחנו רוצים שיהיה כתוב. איך יידעו שמדובר באדם עם מוגבלות נפשית? זה אדם שהציג ראיה בעל פה או בכתב בדבר לקות נפשית. חבר הכנסת לוי מציע, שהמשטרה תודיע על פי בקשתו למטפל שלו. 

אפרת רוזן:

	"אדם עם מוגבלות נפשית זכאי לבקש מהמשטרה להודיע למטפלו על דבר חקירתו"? כי אנחנו לא רוצים זימון או הזמנה, רק על דבר החקירה.

יצחק לוי:

	לא, אם הוא יחליט לבוא, הוא יהיה המלווה. אם הוא יחליט לא לבוא, הוא לא יבוא.

היו"ר מיכאל איתן:

	על דבר חקירתו ועל בקשתו. 

אפרת רוזן:

"בקשתו" מכוסה על ידי המלווה. 

יצחק לוי:

אם מודיעים לפסיכיאטר שלו "הוא נעצר ונכנס לחקירה, והוא מבקש שתבוא", והוא יחליט לבוא, הוא יהיה המלווה. 

היו"ר מיכאל איתן:

	הפסיכיאטר יגיד שהוא רוצה לבוא, אבל הוא צריך לשלם לו. הוא צריך להזמין אותו. 

אפרת רוזן:

	 אבל אנחנו לא רוצים להזמין, כי על הזמנה או על זימון של משטרה הוא חייב להתייצב. 

היו"ר מיכאל איתן:

	המשטרה לא מזמינה כחובה. הוא מזמין, והיא תיתן לו אפשרות להיכנס. 

יצחק לוי:

	 ברור, אבל אנחנו לא נכנסים כרגע לעניין התשלום. 

היו"ר מיכאל איתן:

	זה יעבוד באופן אוטומטי. אם הוא מצלצל, המשטרה תאפשר לו להזמין אותו בטלפון. זה לא זימון משטרתי. 

יצחק לוי:

	 אנחנו מדברים פה רק על חשודים או גם על עדים?

אפרת רוזן:

	הסעיף הזה מדבר על כולם. אם כך, נאמר שאדם עם מוגבלות נפשית זכאי לבקש שיודיע למטפל שלו על דבר חקירתו. 

היו"ר מיכאל איתן:

	לא, שהמשטרה תאפשר לו להזמין אותו להיות נוכח כמלווה בזמן החקירה. 

יצחק לוי:

	 אני אגיד לך מה אנחנו מרוויחים. קודם כל, אנחנו לא יוצרים מאגר של אנשי מקצוע. דבר שני, אנחנו לא מחייבים שיהיה איש מקצוע. כך אנו חוסכים את כל הבעיות הגדולות המערכתיות שדנו בהן. יש רק דבר אחד, את רק אומרת לאותו אדם, שאם יש לו מטפל, ירים לו טלפון. 


אפרת רוזן:

	 ואת זה אני אכתוב בחוק, שהוא יכול להתקשר למטפל שלו? היא חייבת להודיע לו שהוא בחקירה. 

היו"ר מיכאל איתן:

	אתה יודע מה? זה "סופר" צודק ונכון, והמנגנון דומה למנגנון של עורך דין. אתה נותן לו אפשרות לצלצל לעורך דין. אם הוא בטיפול פסיכיאטרי עם לקות נפשית, אני נותן לו אפשרות להרים טלפון למטפל שלו באותה מידה שהוא רשאי להרים טלפון לעורך דין. 

אפרת רוזן:

	אבל הוא זכאי שיהיה לו עורך דין בחקירה. אתה לא אומר בחוק, שהחשוד יכול להתקשר לעורך דין ולהגיד לו "אתה יכול בבקשה לבוא?". זה לא מה שאתה כותב בחוק, זה מוזר. 

יצחק לוי:

	 את צודקת, זה חוק חדש, אז זאת דרגה אחת פחות מעורך דין. 

היו"ר מיכאל איתן:

	האם החוק מחייב את עורך הדין לבוא? לא. הוא מצלצל לעורך הדין ומבקש ממנו שייצג אותו. 

אפרת רוזן:

	 אבל החוק אומר שהוא זכאי לייצוג של עורך דין בזמן החקירה. 

היו"ר מיכאל איתן:

	אני לא אומר "זכאי לייצוג", אלא רק זכאי להזמין אותו ולהגיד לו לבוא. אם עורך הדין לא רוצה לבוא? גם הוא זכאי לא לבוא. איך הוא מממש את הזכאות? נותנים לו טלפון ואומרים לו "תזמין עורך דין". אני לא אומר שהחקירה לא תתקיים, אם הוא לא הצליח להביא אותו, אבל הוא זכאי לייצוג. 

יצחק לוי:

	 זו המידה הנכונה בכלים שיש לנו היום. 

היו"ר מיכאל איתן:

	לגבי אדם עם לקות נפשית, אני אומר שזה דומה לאדם שזכאי לעורך דין. 

אפרת רוזן:

	 בסדר, אנחנו ננסח את זה בהתאם. אם כך, סיימנו את סעיף 16. 

אני עוברת לסעיף 18 - אזהרת עד עם מוגבלות שכלית. האם אתם רוצים סיוע, חיזוק או לוותר על הסעיף? אנחנו הצענו לוותר. 

אליעזר כהן:

אני בעד גרסה ג'. 
היו"ר מיכאל איתן:

לא נדבר על זה עכשיו. שיבואו פה להצבעות, את תביאי שלוש הצעות שנסביר אותן לאנשים, ומה שהם יחליטו הם יחליטו. 

אפרת רוזן:

הרחבנו את החוק לגבי אנשים עם מוגבלות שכלית לגבי החשודים בכל העבירות, לא רק מה שמנוי בתוספת. סעיף התחולה מדבר רק על מה שמנוי בתוספת תוך שנה, וצריך להבהיר שזה גם מה שמנוי בתוספת וגם מה שלא. 

היו"ר מיכאל איתן:

	תודה רבה, אני נועל את הישיבה. 

הישיבה ננעלה בשעה 13:00 
